CELEX: 52013PC0615
Language: da
Date: 2013-09-04
Title: Forslag til EUROPA-PARLAMENTETS OG RÅDETS FORORDNING om pengemarkedsforeninger

|
			
		
		
		52013PC0615
		
			Forslag til EUROPA-PARLAMENTETS OG RÅDETS FORORDNING om pengemarkedsforeninger /* COM/2013/0615 final - 2013/0306 (COD) */
			
				
		
		
			
			   	BEGRUNDELSE
1.           BAGGRUND FOR FORSLAGET
Pengemarkedsforeninger er en vigtig kilde til
kortfristet finansiering for finansielle institutioner, selskaber og den
offentlige sektor. I Europa indehaves omkring 22 % af de kortfristede
gældsværdipapirer, der er udstedt af enten den offentlige sektor eller
selskabssektoren, af pengemarkedsforeninger. Pengemarkedsforeninger er
indehavere af 38 % af de kortfristede gældsværdipapirer, som banksektoren
har udstedt.
På efterspørgselssiden tilbyder
pengemarkedsforeninger et kortfristet likviditetsstyringsværktøj, der giver en
høj grad af likviditet, diversificering og værdistabilitet kombineret med et
markedsbaseret afkast. Pengemarkedsforeninger anvendes hovedsagelig af
selskaber, der ønsker at investere deres overskydende likviditet med en kort
tidshorisont, f.eks. indtil en større udgift, eksempelvis løn, forfalder til
betaling. 
Pengemarkedsforeninger er derfor et vigtigt
knudepunkt, hvor efterspørgsel efter og udbud af kortfristet likviditet mødes.
Pengemarkedsforeninger forvalter aktiver for omkring 1 000 mia. EUR og
udgør derfor en kategori, der adskiller sig fra alle andre
investeringsforeninger. De fleste pengemarkedsforeninger, 80 % målt på
aktiver og 60 % målt på antal foreninger, opererer efter reglerne i direktiv
2009/65/EF om samordning af love og administrative bestemmelser om visse
institutter for kollektiv investering i værdipapirer (investeringsinstitutter).
Resten af pengemarkedsforeningerne har siden juli 2013 været omfattet af
reglerne i direktiv 2011/61/EU om forvaltere af alternative investeringsfonde.
Den gennemsnitlige størrelse af pengemarkedsforeninger overstiger langt den
gennemsnitlige størrelse af investeringsinstitutter. En enkelt
pengemarkedsforening kan f.eks. nå op på en størrelse på 50 mia. EUR.
Pengemarkedsforeninger har hjemsted i nogle få medlemsstater, og FR, IE, og LU
udgør over 95 % af markedet. Markedet er ikke desto mindre tæt forbundet med
andre lande på grund af den høje andel af grænseoverskridende investeringer og
investorer og de grænseoverskridende afsmittende virkninger mellem
pengemarkedsforeningerne og deres sponsorer, der i de fleste tilfælde har
hjemsted i et andet land end pengemarkedsforeningerne. 
På grund af de systemiske indbyrdes
forbindelser mellem pengemarkedsforeningerne og banksektoren på den ene side og
sektoren for offentlig finansiering og virksomhedsfinansiering på den anden
side har pengemarkedsforeningers aktiviteter stået i centrum for det
internationale arbejde med skyggebanksystemet. Rådet for Finansiel Stabilitet
(FSB) og andre institutioner, f.eks. Den Internationale Børstilsynsorganisation
(IOSCO) og Det Europæiske Udvalg for Systemiske Risici (ESRB), har analyseret
den finansielle sektor og konkluderet, at visse aktiviteter og enheder er af
systemisk betydning, men at reguleringsmyndighederne ikke i tilstrækkelig grad
har reageret herpå. I kapitalforvaltningssektoren er pengemarkedsforeninger
blevet betegnet som systemisk relevante. Europa-Parlamentet vedtog en
beslutning om skyggebanker i november 2012, hvor det opfordrede Kommissionen
til at fremsætte et forslag med særlig fokus på pengemarkedsforeninger[1].
ESRB har foretaget en grundig analyse af de
systemiske risici, der er forbundet med pengemarkedsforeningers virksomhed. ESRB's
anbefalinger vedrørte især pengemarkedsforeningers stabilitet og likviditet og
indeholder også yderligere bestemmelser om gennemsigtighed og rapportering. Anbefalingerne
afspejles i vidt omfang i Kommissionens forslag, idet der også er taget hensyn
til deres eventuelle negative virkninger for den europæiske økonomis finansieringsmuligheder.
Pengemarkedsforeninger er et bekvemt værktøj
for investorerne, fordi de har en række kendetegn, der svarer til bankindlån:
umiddelbar adgang til likviditet og relativ værdistabilitet. I lyset af disse
kendetegn ser investorerne pengemarkedsforeninger som et sikkert og mere
diversificeret alternativ til bankindlån. Men i realiteten er
pengemarkedsforeninger klassiske investeringsforeninger med de indbyggede
markedsrisici, som også andre fondsinvesteringer indebærer. Når priserne på de
aktiver, som en pengemarkedsforening har investeret i, begynder at falde,
særlig i situationer med markedsstress, kan pengemarkedsforeningen derfor ikke
altid holde sit løfte om øjeblikkelig indløsning og om at bevare værdien af de
andele eller kapitalandele, som pengemarkedsforeningen har udstedt til
investorerne. Nogle sponsorer for foreningerne (for det meste banker) kan være
i stand til at understøtte værdien af kapitalandelene, mens andre (for det
meste kapitalforvaltere) ikke har tilstrækkelig kapital hertil. På grund af den
manglende løbetidsmatch mellem den daglige likviditet, som en
pengemarkedsforening tilbyder investorerne, og likviditeten af de aktiver, som
er i pengemarkedsforeningens portefølje, kan det forekomme, at umiddelbar
indløsning ikke altid er mulig. Løftet om stabile indløsningskurser underbygges
ofte af en AAA-rating. Problemet er, at investorerne, så snart de bliver
opmærksomme på en risiko for, at pengemarkedsforeningen måske ikke kan leve op
til løftet om likviditet og stabil indløsning til enhver tid, vil begynde at
foretage indløsning, hvilket eventuelt kan føre til et massivt stormløb fra
investorernes side.
Ved et sådant stormløb stilles der massive og
pludselige indløsningskrav fra en stor gruppe investorer, der ønsker at undgå
tab og kunne indløse til den højest mulige pris. Stormløb er systemisk
relevante, da de tvinger pengemarkedsforeninger til at sælge deres aktiver
hurtigt for at imødekomme indløsningskravene. Indløsningskravene har samtidig
den virkning, at de fremskynder faldet i foreningens nettoaktivværdi yderligere
og sætter gang i frygten for, at pengemarkedet som helhed er ustabilt. Da
pengemarkedsforeninger spiller en central rolle for kortfristet finansiering
for bl.a. banker, selskaber og den offentlige sektor, kan stormløb på
pengemarkedsforeninger have bredere makroøkonomiske konsekvenser. Banker tegner
sig for hovedparten (85 %) af de 1 000 mia. EUR i finansielle
instrumenter, der er udstedt til pengemarkedsforeninger, mens den offentlige
sektor har en andel på omkring 10 %, og selskaber en andel på omkring
5 %. Den offentlige sektor og meget store selskaber bruger pengemarkedet
som et middel til at få kortfristet finansiering sideløbende med banklån.
Problemerne i tilknytning til investorstormløb
er af systemisk karakter på grund af: 1) pengemarkedsforeningers nære
sammenknytning med realøkonomien (den rolle, som pengemarkedsforeninger
spiller, når det gælder om at opfylde de kortfristede finansieringsbehov hos
enheder, der anvender pengemarkedet som finansieringsværktøj); 2) deres
tilknytning til sponsorer. Desuden har stormløb på pengemarkedsforeninger også
et investorbeskyttelsesaspekt, idet de, der indløser sent (sædvanligvis
detailinvestorer), risikerer at blive forfordelt i forhold til dem, der har
foretaget tidlig indløsning.
Med forslaget til forordning gøres der noget
ved disse problemer. Der indføres fælles standarder, der har til formål at øge
pengemarkedsforeningers likviditet og at sikre, at de har en stabil struktur.
Der indføres fælles regler, der skal sikre et minimumsniveau af aktiver, der er
likvide på dags- og ugebasis. Der indføres en standardiseret politik, der skal
gøre det muligt for forvalteren af foreningen at få en bedre forståelse af
investorgrundlaget. Der indføres også fælles regler for at sikre, at
pengemarkedsforeninger investerer i aktiver, der er af høj kvalitet, godt
diversificerede og af god kreditkvalitet. Disse tiltag skal sikre, at
foreningens likviditet er tilstrækkelig til at kunne imødekomme indløsningskrav
fra investorerne.
Pengemarkedsforeningernes stabilitet vil blive
sikret gennem indførelse af klare og harmoniserede værdiansættelsesregler for
de aktiver, som pengemarkedsforeningerne investerer i. Disse
værdiansættelsesregler vil igen gøre det klart for alle, at
pengemarkedsforeninger er normale investeringsforeninger, hvis aktiver er udsat
for prisudsving. 
Nogle pengemarkedsforeninger vil fortsat kunne
anvende den regnskabsmetode, der giver mulighed for en stabil tegnings- og
indløsningskurs, på betingelse af at de opbygger passende likviditetsreserver.
Denne såkaldte nettoaktivværdibuffer har til formål at absorbere
markedsbevægelserne på kapitalmarkederne. Den skal samtidig forhindre, at
sponsorerne står uforberedt, hvis deres pengemarkedsforeninger kræver ekstern
støtte. Bufferen vil udgøre 3 % af de aktiver, der forvaltes af
pengemarkedsforeningen. Eksemplerne på sponsorstøtte under krisen (123 tilfælde
vedrørende pengemarkedsforeninger i USA) viser, at støtten kun tre gange var højere
end 3 %. Da Reserve Primary Fund blev nødlidende i 2008, tabte den
3 % på 1,5 %'s eksponering over for Lehman-aktiver. Bufferen vil ikke
give indehavere af kapitalandele med konstant nettoaktivværdi fuld garanti, men
med dette niveau er der fundet en balance mellem behovet for at have en robust
og sikker model for konstant nettoaktivværdi og forvalternes
finansieringsmuligheder. Udgifterne for pengemarkedsforeningen vil afhænge af
den enkelte forvalters finansieringsomkostninger. Disse omkostninger kan
variere mellem 3 % og 10 % om året. Anvendt på en buffer på 3 %
vil dette resultere i en stigning i forvaltningsgebyrerne på 0,09 % til
0,30 % om året. Det forventes at en del af denne stigning i omkostningerne
vil blive betalt af forvalteren, mens resten vil blive overvæltet på
investorerne. Gebyrstigningen vil få konsekvenser for det afkast, som
investorerne kan få ved at investere i pengemarkedsforeninger, men samtidig vil
de nyde godt af et produkt med et supplerende lag af beskyttelse mod markedsbevægelser
i de underliggende aktiver.
Ud over disse bestemmelser vil en fælles regel
om kreditvurdering sikre, at forvalterne og investorerne ophører med at forlade
sig på eksterne kreditvurderinger, der kan være skadelige for pengemarkedets
funktionsmåde, når der foretages nedgraderinger. Disse tiltag vil være ledsaget
af øgede gennemsigtighedskrav for at sikre, at investorerne har en korrekt
forståelse af risiko- og afkastprofilen af deres investeringer.
Forslaget til forordning er baseret på de
gældende godkendelsesprocedurer for investeringsinstitutter, der er
harmoniseret i kraft af direktivet om investeringsinstitutter. Der indføres en
harmoniseret godkendelsesprocedure for pengemarkedsforeninger i form af
alternative investeringsfonde, idet direktivet om forvaltere af alternative
investeringsfonde overlader kompetencen vedrørende godkendelse af alternative
investeringsfonde til medlemsstaterne. Den harmoniserede procedure for
pengemarkedsforeninger i form af alternative investeringsfonde vil afspejle den
harmoniserede godkendelsesprocedure, der er fastlagt for
investeringsinstitutter. Forvaltere vil fortsat være omfattet af enten
direktivet om investeringsinstitutter eller direktivet om alternative
investeringsfonde, men forvaltere og foreninger, der er omfattet af
forordningen, vil skulle opfylde dette yderligere lag af særlige regler om
pengemarkedsforeningsprodukter.
Disse fælles regler har til formål at sikre
det indre markeds integritet og øge dets robusthed, således at virkningerne af
en ny krise begrænses. Investorerne vil blive opmærksomme på de risici, der er
forbundet med disse regulerede produkter, og blive bevidste om det homogene
investeringstilbud, der er forbundet med pengemarkedsforeninger i Unionen.
Forvalterne vil få gavn af harmoniserede produktregler i hele Europa.
Emittenter af pengemarkedsinstrumenter vil få gavn af et mere stabilt miljø,
der vil bevare pengemarkedsforeningers rolle som finansieringsværktøj. 
2.           RESULTAT AF HØRINGER AF INTERESSEREDE
PARTER OG KONSEKVENSANALYSER
2.1.        Høring af interesserede
parter
Fra begyndelsen af 2012 har Kommissionen
foretaget omfattende høringer af repræsentanter for en lang række
organisationer. Der har været tale om bilaterale og multilaterale møder, en
offentlig høring om skyggebanker, en offentlig høring om
kapitalforvaltningsspørgsmål, herunder pengemarkedsforeninger, og en offentlig
konference om skyggebanker. I løbet af denne proces har Kommissionen fået en
mængde oplysninger om, hvordan pengemarkedsforeningsmarkedet fungerer, og om
dets forskellige segmenter og er blevet præsenteret for synspunkter om, hvilke
problemer der skal løses, og hvordan de kan løses. 
2.1.1.     Grønbog om skyggebanker
Svarene på grønbogen gav et bredt billede af
den europæiske skyggebanksektor. Dette dannede grundlag for udarbejdelse af
mere målrettede spørgsmål om særlig pengemarkedsforeningers virksomhed i en
offentlig høring om kapitalforvaltning, der blev iværksat i juli 2012. På en
offentlig konference i april 2012 med deltagelse af interessenter fra EU og USA
blev også pengemarkedsforeninger behandlet. Repræsentanter for myndighederne og
branchen udgjorde et panel om pengemarkedsforeninger og fremlagde deres
synspunkter om behovet for at reformere EU's pengemarkedsforeningsmarked. 
2.1.2.     Høring om kapitalforvaltning 
Der indgik et kapitel om
pengemarkedsforeninger i en bredere offentlig høring om forskellige
kapitalforvaltningsspørgsmål, der blev åbnet den 26. juli 2012 (denne høring
lukkede den 18. oktober 2012). Kommissionens tjenestegrene modtog 56 svar
vedrørende kapitlet om pengemarkedsforeninger. 
2.2.        Konsekvensanalyse
I overensstemmelse med sin politik om bedre
lovgivning har Kommissionen foretaget en konsekvensanalyse, hvor forskellige
politikalternativer undersøges. For at sikre pengemarkedsforeningers likviditet
og stabilitet er i alt 16 muligheder blevet undersøgt. Alle disse muligheder er
blevet analyseret på baggrund af de generelle målsætninger, nemlig at forbedre
den finansielle stabilitet i det indre marked og at forbedre beskyttelsen af
pengemarkedsforeningers investorer, men også på baggrund af de mere specifikke
mål med dette initiativ: i) at undgå risikoen for afsmittende virkninger på
realøkonomien, ii) at undgå risikoen for afsmittende virkninger på sponsoren og
iii) at begrænse ulemperne for investorer, der indløser sent, særlig når der er
tale om indløsning i situationer med markedsstress.
Konsekvenserne, herunder omkostningerne og
fordelene for de forskellige berørte parter, investorer, kapitalforvaltere,
emittenter af kortfristede gældsværdipapirer og sponsorer, er blevet
analyseret. Konklusionen af analysen talte for, at der indføres mere robuste
rammer for pengemarkedsforeninger: højere likviditetsniveauer og en mere stabil
struktur. Konsekvenserne af de foretrukne muligheder forventes at gavne
pengemarkedsforeningerne og pengemarkedet generelt ved at forbedre deres
modstandsdygtighed i situationer med markedsstress. Dette vil medføre et mere
stabilt pengemarkedsmiljø i Europa til gavn for investorerne, emittenterne af
kortfristede gældsværdipapirer og banker, der sponsorerer
pengemarkedsforeninger.
Repræsentanter for GD MARKT mødtes med
Udvalget for Konsekvensanalyse den 16. januar 2013. Udvalget gennemgik
konsekvensanalysen og afgav en positiv udtalelse den 18. januar 2013. Under
mødet forelagde medlemmerne af udvalget GD MARKT en række kommentarer til
forbedring af indholdet af konsekvensanalysen, som også medførte ændringer i
det endelige udkast. Definitionen af problemstillingen er blevet forbedret, så
der er flere oplysninger om pengemarkedsforeningsmarkederne, og beskrivelsen
heraf er blevet udbygget med yderligere eksempler fra Unionen, hvorved navnlig
den grænseoverskridende dimension af problemerne fremstår tydeligere.
Målsætningerne og mulighederne i forbindelse med de konstaterede problemer er
blevet knyttet bedre sammen, og der er blevet anvendt flere kvantificerbare
operationelle målsætninger. Konsekvenserne for investorerne samt
efterlevelsesomkostningerne ved de påtænkte tiltag er blevet forklaret mere
indgående. Konsekvenserne for medlemsstaterne og for regeloverensstemmelsen på
internationalt plan er også blevet beskrevet bedre. Endelig er interessenternes
synspunkter blevet indarbejdet konsekvent, navnlig i de afsnit, hvor de
forskellige muligheder analyseres og sammenlignes.
3.           JURIDISKE ASPEKTER AF FORSLAGET
3.1.        Retsgrundlag og valg af
reguleringsmiddel/reguleringsform
Artikel 114, stk. 1, i TEUF danner
retsgrundlaget for en forordning, ved hvilken der indføres fælles bestemmelser,
der vedrører det indre markeds funktion. Gennem forsigtighedsbaserede
produktregler fastsættes der grænser for risiciene i tilknytning til
pengemarkedsforeninger. I sig selv regulerer de ikke adgangen til
kapitalforvaltningsaktiviteter, men fastsætter, hvordan sådanne aktiviteter
skal udføres, således at investorbeskyttelsen og den finansielle stabilitet
sikres. De er medvirkende til at få det indre marked til at fungere korrekt og
sikkert.
For at bidrage til opfyldelsen af målet om det
indre markeds integritet skabes der med den foreslåede retsakt reguleringsmæssige
rammer for pengemarkedsforeninger med henblik på at sikre bedre beskyttelse af
investorer i pengemarkedsforeninger samt at forbedre den finansielle stabilitet
ved at forhindre risikoen for afsmittende virkninger. De foreslåede
bestemmelser har navnlig til formål at sikre, at foreningernes likviditet er
tilstrækkelig til at imødekomme investorernes indløsningskrav, og at gøre
pengemarkedsforeningernes struktur sikker nok til at modstå vanskelige
markedsforhold. En forordning anses for at være det mest hensigtsmæssige
reguleringsmiddel til at indføre fælles krav, der bl.a. vedrører investerbare
aktiver, diversificeringsregler, regler om krediteksponering, rente- og
likviditetsrisici samt regler om godkendelse af de foreninger, der har til
hensigt at foretage pengemarkedsinvesteringer. Dette er i hovedsagen
forsigtighedsbaserede produktregler, der har til formål at gøre de europæiske
pengemarkedsforeninger mere sikre og effektive og mindske betænkelighederne
vedrørende de systemiske risici i tilknytning hertil.
Udøvelse af virksomhed som fondsforvalter er
reguleret enten ved direktivet om investeringsinstitutter eller direktivet om
forvaltere af alternative investeringsfonde. Forvalternes virksomhed vil
fortsat være omfattet af direktivet om investeringsinstitutter og direktivet om
forvaltere af alternative investeringsfonde, men produktreglerne inden for
rammerne af direktivet om investeringsinstitutter vil blive suppleret af
produktreglerne i denne nye forordning. 
3.2.        Nærheds- og proportionalitetsprincippet
Nationale lovgivningstiltag er i sagens natur
begrænset til den pågældende medlemsstat. Hvis produkt- og likviditetsprofilen
for en pengemarkedsforening kun reguleres på nationalt plan, er der risiko for,
at forskellige produkter alle sælges som pengemarkedsforeninger. Dette ville
skabe forvirring blandt investorerne og forhindre, at alle, der udbyder
pengemarkedsforeninger til enten professionelle investorer eller
detailinvestorer, er underlagt de samme regler på EU-plan. På samme måde vil forskellige
tilgange vedrørende pengemarkedsforeningers væsentlige kendetegn øge risikoen
for afsmittende virkninger på tværs af grænserne, særlig når emittenterne og
pengemarkedsforeningen befinder sig i forskellige medlemsstater. Da
pengemarkedsforeninger investerer i et bredt spektrum af finansielle
instrumenter i EU, vil det, hvis en pengemarkedsforening bliver nødlidende på
grund af utilstrækkelig regulering på nationalt plan, have konsekvenser for
finansieringsmulighederne for den offentlige sektor og selskaber i hele EU. 
Da mange aktører, der udbyder
pengemarkedsforeninger i Europa, har hjemsted i andre medlemsstater end dem,
hvor foreningerne markedsføres, er indførelsen af robuste rammer desuden vigtig
for at undgå afsmittende grænseoverskridende virkninger. Afsmittende
grænseoverskridende virkninger mellem en pengemarkedsforening og dens sponsor,
der ofte er hjemmehørende i en anden medlemsstat, bør også undgås. Dette er
særlig afgørende, hvis sponsoren er hjemmehørende i en medlemsstat, der måske
ikke har budgetmæssige ressourcer til at redde en nødlidende sponsor. 
Med hensyn til proportionalitetsprincippet
rammer forslaget den rette balance mellem samfundsinteresserne og
foranstaltningens omkostningseffektivitet. De krav, der pålægges de forskellige
parter, er blevet nøje afvejet. I videst muligt omfang er kravene fastsat som
minimumsstandarder (f.eks. daglig eller ugentlig likviditet, grænser for
koncentration på enkelte emittenter), og de reguleringsmæssige krav er blevet
udformet sådan, at de ikke i unødig grad er til gene for eksisterende
forretningsmodeller (f.eks. indføres der passende overgangsperioder, før en
pengemarkedsforenings nettoaktivværdi skal ophøre med at være konstant, og
ledelsen har valget mellem strenge kapitalkrav og ikke at lade
nettoaktivværdien for deres pengemarkedsforening være konstant). Særlig er der
ved udformningen af disse krav taget hensyn til behovet for at finde en balance
mellem investorbeskyttelse, forhindring af afsmittende grænseoverskridende
virkninger, markedseffektivitet, finansieringsmulighederne for den europæiske
industri og omkostningerne for branchen.
3.3.        Konsekvenser for de
grundlæggende rettigheder
Forslaget har indflydelse på to grundlæggende
rettigheder i EU's charter om grundlæggende rettigheder, nemlig frihed til at
oprette og drive egen virksomhed (artikel 16 og 22) og forbrugerbeskyttelse
(artikel 38).
Forslagets almene hensyn, nemlig at sikre
markedsintegritet og -stabilitet, berettiger en vis indskrænkning af ovennævnte
grundlæggende rettigheder. Friheden til at oprette og drive egen virksomhed kan
blive berørt af nødvendigheden af at forfølge det særlige mål at sikre
tilstrækkelig likviditet, forhindre risikoen for afsmittende virkninger og
forbedre beskyttelsen af investorernes interesser. I forslaget er der dog i
fuldt omfang taget hensyn til kernen i denne grundlæggende rettighed. De
foreslåede nye regler vil overordnet set styrke forbrugerbeskyttelsesniveauet
(artikel 38) under iagttagelse af de grundlæggende rettigheder og principper,
som anerkendes i EU's charter om grundlæggende rettigheder som fastsat i
traktaten om Den Europæiske Unions funktionsmåde.
3.4.        Nærmere beskrivelse af
forslaget
Forslaget til forordning om
pengemarkedsforeninger er opdelt i ni kapitler. 
3.4.1.     Kapitel I – Almindelige
bestemmelser (artikel 1-6)
Kapitel I vedrører de almindelige
bestemmelser, bl.a. de foreslåede reglers genstand og anvendelsesområde,
definitioner, godkendelse af pengemarkedsforeninger og samspillet mellem
forslaget til forordning og de gældende regler i direktiv 2009/65/EF
(investeringsinstitutter, UCITS) og 2011/61/EU (forvaltere af alternative
investeringsfonde, FAIF'er). 
I artikel 1 fastsættes genstanden og
anvendelsesområdet for den foreslåede forordning. Den finder anvendelse på alle
pengemarkedsforeninger, der er etableret, forvaltes og/eller markedsføres i
Unionen, og det fastsættes, at kravene i forordningen er udtømmende, dvs. at de
er udformet således, at der ikke på nationalt plan kan indføres strengere
reguleringskrav. Pengemarkedsforeninger er enten investeringsinstitutter eller
alternative investeringsfonde, der investerer i finansielle instrumenter med
kort løbetid og har specifikke mål. Artikel 2 indeholder de vigtigste
definitioner, der er nødvendige for en ensartet anvendelse af den foreslåede
forordning. I henhold til artikel 3 kræves det, at institutter for kollektiv
investering udtrykkeligt skal godkendes som pengemarkedsforeninger, enten som
led i den harmoniserede godkendelsesprocedure for investeringsinstitutter eller
efter den nye harmoniserede procedure, der er fastsat i artikel 4 for
alternative investeringsfonde. Ifølge artikel 5 må betegnelsen
pengemarkedsforening kun bruges af foreninger, der opfylder kravene i
forordningen. I artikel 6 beskrives samspillet mellem de gældende regler for
investeringsinstitutter og alternative investeringsfonde og den nye forordning
om pengemarkedsforeninger, og det præciseres, at forvalteren af
pengemarkedsforeningen er ansvarlig for, at pengemarkedsforeningen opfylder
forordningens krav. 
3.4.2.     Kapitel II – Forpligtelser
vedrørende pengemarkedsforeningers investeringspolitik (artikel 7-20)
Kapitel II indeholder reglerne for, hvilken
investeringspolitik pengemarkedsforeninger må følge, f.eks. vedrørende
investerbare aktiver, diversificering, koncentration og kreditkvaliteten af de
aktiver, der investeres i 
Artikel 7 omhandler forholdet mellem reglerne
om investeringspolitik for investeringsinstitutter og de foreslåede regler om
pengemarkedsforeningers investeringspolitik, idet pengemarkedsforeninger er
omfattet af lex specialis-princippet i relation til de regler for
investeringsinstitutter, der er nævnt i artikel 7. I artikel 8 nævnes fire
kategorier af finansielle aktiver, som en pengemarkedsforening kan investere i:
pengemarkedsinstrumenter, indlån i kreditinstitutter, finansielle derivater og
omvendte genkøbsaftaler. Det præciseres, at pengemarkedsforeninger ikke må
investere i andre aktiver, at de ikke må engagere sig i shortselling af
pengemarkedsinstrumenter, være eksponeret for aktier eller råvarer, indgå
aftaler om udlån eller indlån af værdipapirer eller genkøbsaftaler eller
foretage indlån eller udlån af likvide midler, da disse aktivklasser og
praksisser ville være til skade for pengemarkedsforeningens likviditetsprofil.
Artikel 9-13 omhandler de nærmere betingelser for, at de fire kategorier af
aktiver er investerbare for pengemarkedsforeninger. Særlig indeholder artikel
13 bestemmelser, der skal sikre, at den sikkerhedsstillelse, der modtages i
forbindelse med en omvendt genkøbsaftale, er tilstrækkeligt likvid til, at den
hurtigt kan sælges, hvis det er nødvendigt.
Artikel 14 indeholder detaljerede regler om
diversificeringen af de investerbare aktiver, som alle pengemarkedsforeninger
skal overholde, f.eks. øvre grænser for, hvor meget en enkelt emittent må
udgøre (i procent af de aktiver, som pengemarkedsforeningen forvalter), og
regler om den maksimale risikoeksponering, som en pengemarkedsforening må have
over for en enkelt modpart. I artikel 15 fastsættes maksimumsgrænser for, hvor
stor en andel en pengemarkedsforening (som investor) omvendt må besidde i en
enkelt emittent. For at begrænse en mekanisk afhængighed af eksterne
kreditvurderinger indeholder artikel 16-19 detaljerede regler om intern
vurdering af kreditkvaliteten af pengemarkedsforeningers
investeringsinstrumenter. I artikel 20 beskrives governancekravene i
forbindelse med den interne kreditkvalitetsvurdering, navnlig den daglige
ledelses rolle. 
3.4.3.     Kapitel III – Forpligtelser
vedrørende pengemarkedsforeningers risikoforvaltning (artikel 21-25)
Kapitel III vedrører
risikoforvaltningsaspekter, f.eks. løbetids- og likviditetsprofilen for
pengemarkedsforeningers aktiver, indhentning af kreditvurderinger samt kend din
kunde-politik og stresstestning, som pengemarkedsforeninger er forpligtet til
at indføre. 
De nye regler om vægtet gennemsnitlig
renteløbetid (VGR) og vægtet gennemsnitlig restlevetid (VGL) kombineret med
kravet om besiddelse af aktiver med udløb inden for en dag og en uge er
vigtige, da de forbedrer pengemarkedsforeningernes likviditetsprofil og dermed
deres evne til at imødekomme indløsningskrav fra investorerne. Artikel 21
indeholder vigtige bestemmelser om den løbetidsprofil, som alle
pengemarkedsforeninger med kort løbetid skal opfylde. Artikel 22 indeholder
tilsvarende bestemmelser for standardpengemarkedsforeninger, der investerer i
instrumenter med længere løbetid end pengemarkedsforeninger med kort løbetid.
Standardpengemarkedsforeninger har forskellige løbetidsgrænser, f.eks. VGL og
VGR, og kan anvende en lavere diversificeringsgrænse for investeringer i
pengemarkedsinstrumenter, der er udstedt af samme enhed. Disse kendetegn
stemmer overens med det mål, som standardpengemarkedsforeninger har om at
tilbyde lidt højere afkast end pengemarkedsrenten. Kendetegnene for denne
pengemarkedsforeningskategori stemmer også overens med, at
standardpengemarkedsforeninger ikke må forvaltes som pengemarkedsforeninger med
konstant nettoaktivværdi (artikel 22, stk. 5) og derfor i mindre grad er udsat
for massive udtræk af midler. 
Ifølge artikel 23 må en pengemarkedsforening
ikke anmode om eller finansiere en ekstern kreditvurdering, og denne artikel
supplerer således reglerne om interne vurderinger i artikel 16-19. I artikel 24
indføres krav om "kend din kunde". Formålet med disse regler er, at
pengemarkedsforeninger skal være i stand til bedre at forudsige
indløsningsrytmen. Artikel 25 indeholder regler om stresstestning. 
3.4.4.     Kapitel IV –
Værdiansættelsesbestemmelser (artikel 26-28)
Kapitel IV vedrører værdiansættelsen af en
pengemarkedsforenings investeringsaktiver og beregningen af
pengemarkedsforeningens nettoaktivværdi pr. andel eller kapitalandel. 
Artikel 26-28 indeholder regler om, hvordan en
pengemarkedsforening skal værdiansætte sine investeringsaktiver og beregne
nettoaktivværdien pr. andel eller kapitalandel, samt om hyppigheden heraf. Den
generelle regel er, at værdiansættelse bør ske ved opgørelser til markedsværdi,
men pengemarkedsforeninger kan også anvende opgørelse til modelværdi, hvis
opgørelse til markedsværdi ikke er mulig, eller markedsdataene ikke er af
tilstrækkelig kvalitet. Kun pengemarkedsforeninger med konstant nettoaktivværdi
må også anvende opgørelse til amortiseret kostpris. Den valgte metode ved
beregning af nettoaktivværdien er særlig vigtig ved emission og indløsning af
andele eller kapitalandele i en pengemarkedsforening (artikel 26). 
3.4.5.     Kapitel V – Særlige krav for
pengemarkedsforeninger med konstant nettoaktivværdi (artikel 29-34)
Kapitel V indeholder særlige krav for
pengemarkedsforeninger, der værdiansætter deres aktiver efter metoden med
opgørelse til amortiseret kostpris eller offentliggør en konstant
nettoaktivværdi pr. andel eller kapitalandel eller afrunder den konstante
nettoaktivværdi pr. andel eller kapitalandel til det nærmeste procentpoint –
dvs. pengemarkedsforeninger med konstant nettoaktivværdi. 
Artikel 29 indeholder særlige
godkendelseskrav, der kun gælder for pengemarkedsforeninger, der anvender
amortiseret kostpris ved værdiansættelsen af deres aktiver eller offentliggør
en konstant nettoaktivværdi pr. andel eller kapitalandel eller afrunder den
konstante nettoaktivværdi pr. andel eller kapitalandel til det nærmeste
procentpoint. Disse pengemarkedsforeninger med konstant nettoaktivværdi skal
etablere og til enhver tid have en buffer, der mindst udgør 3 % af den
samlede værdi af deres aktiver. Artikel 30 omhandler etableringen af bufferen
("nettoaktivværdibufferen"), mens artikel 31 omhandler anvendelsen af
den. Artikel 31 indeholder ikke mindst den regel, at nettoaktivværdibufferen
kun må anvendes til at kompensere for forskellen mellem den konstante
nettoaktivværdi pr. andel eller kapitalandel og den "reelle" værdi af
en andel eller kapitalandel. Derudover indeholder artikel 31 regler om, hvornår
nettoaktivværdibufferen skal debiteres for beløb, og hvornår den kan krediteres
for beløb. Endelig omhandler artikel 32-34 en forpligtelse til at genopfylde
bufferen og konsekvenserne af ikke at genopfylde nettoaktivværdibufferen. 
3.4.6.     Kapitel VI – Ekstern støtte
(artikel 35-36)
Kapitel VI indeholder regler om ekstern
støtte. Her fastlægges den regel, at pengemarkedsforeninger med konstant
nettoaktivværdi kun må modtage ekstern støtte gennem nettoaktivværdibufferen,
mens andre pengemarkedsforeninger som hovedregel slet ikke må modtage ekstern
støtte. 
I artikel 35 beskrives, hvad der forstås ved
ekstern støtte, og artiklen indeholder en ikke-udtømmende opregning af
eksempler på ekstern støtte. Denne artikel har et dobbelt formål: at sikre, at
al sponsorstøtte ydes pengemarkedsforeninger med konstant nettoaktivværdi via
den gennemsigtige mekanisme, der er omhandlet i artikel 31, under anvendelse af
en allerede etableret nettoaktivværdibuffer, eller, hvis sponsorstøtten ydes
til andre pengemarkedsforeninger, at de kompetente myndigheder kun giver
tilladelse til en sådan støtte, hvis ekstraordinære omstændigheder i
tilknytning til finansiel stabilitet berettiger, at der på ad hoc-basis ydes
sponsorstøtte (artikel 36). 
3.4.7.     Kapitel VII –
Gennemsigtighedskrav (artikel 37-38)
Kapitel VII omhandler de gennemsigtighedskrav,
der skal opfyldes i pengemarkedsforeningers materiale over for investorerne,
samt krav om indberetning til de kompetente myndigheder. 
Artikel 37 indeholder særlige
gennemsigtighedskrav. I artikel 38 fastlægges indberetningskrav for alle
pengemarkedsforeninger, der gælder som supplement til kravene i direktiv
2009/65/EF og 2011/61/EU. 
3.4.8.     Kapitel VIII – Tilsyn (artikel
39-42)
Kapitel VIII indeholder bestemmelser om tilsyn
med pengemarkedsforeninger: I artikel 39 fastlægges opgaverne for hhv. de
kompetente myndigheder for pengemarkedsforeningen og for forvalteren af
pengemarkedsforeningen. I artikel 40 fastsættes det, at de beføjelser, der er
tillagt de kompetente myndigheder i henhold til direktivet om investeringsinstitutter
og direktivet om forvaltere af alternative investeringsfonde, også udøves med
hensyn til den foreslåede forordning. Artikel 41 vedrører ESMA's beføjelser,
mens artikel 42 omhandler samarbejdet mellem myndigheder.
3.4.9.     Kapitel IX – Afsluttende
bestemmelser (artikel 43-46)
Kapitel IX indeholder regler om behandlingen
af eksisterende investeringsinstitutter og alternative investeringsfonde, der
handler som pengemarkedsforeninger, med henblik på at sikre, at de opfylder de
nye regler om pengemarkedsforeninger, samt en evalueringsklausul vedrørende
anvendelsen af nettoaktivværdibuffere på bestemte pengemarkedsforeninger med
konstant nettoaktivværdi. Navnlig fastsættes det i artikel 43, hvordan
eksisterende investeringsinstitutter og alternative investeringsfonde, der
opfylder definitionen af en pengemarkedsforening med konstant nettoaktivværdi
gradvis skal opbygge nettoaktivværdibufferen. Det hedder i artikel 45, at
anvendelsen af nettoaktivværdibuffere på pengemarkedsforeninger med konstant nettoaktivværdi,
der koncentrerer deres porteføljer om gældsværdipapirer, der er udstedt eller
garanteret af medlemsstaterne, skal evalueres senest tre år efter forordningens
ikrafttrædelse. 
4.           VIRKNINGER FOR BUDGETTET
Arbejdet med reformen af pengemarkedsforeninger
er blevet nøje koordineret med Den Europæiske Værdipapir- og
Markedstilsynsmyndighed (ESMA). Kommissionens eksperter inden for
fondsforvaltning har været i jævnlig kontakt med deres kolleger hos ESMA, både
i sammenhæng med arbejdsgruppen om pengemarkedsforeninger og i ESMA's stående
udvalg om porteføljeforvaltning.
ESMA stoppede faktisk midlertidigt sit arbejde
med pengemarkedsforeninger, fordi Kommissionen oplyste, at den havde til
hensigt at foreslå lovgivning på dette område, og at bl.a. en række principper
i retningslinjer fra CESR og ESMA om pengemarkedsforeninger ville blive
indarbejdet i denne lovgivning. Samtidig havde ESMA allerede igangsat arbejde
med alternative ratingmetoder. Dette arbejde blev sat i gang for at finde en
afløser for de kreditvurderinger, som kreditvurderingsbureauer foretager af
pengemarkedsinstrumenter. ESMA har suspenderet dette arbejde for at afvente det
formelle mandat, som ESMA vil få i kraft af den foreslåede lovgivning. Som led
i sine bestræbelser på at skabe konvergens på pengemarkedsforeningsområdet er
ESMA desuden allerede ved at oprette en database om tilsynspraksis og
overholdelse af ESMA's gældende retningslinjer.
ESMA er således allerede velforberedt til at
opfylde mandatet i den foreslåede forordning. Alt dette arbejde var allerede
sat i værk før Kommissionens forslag om pengemarkedsforeninger. 
På denne baggrund har Kommissionen ikke
konstateret virkninger for EU's budget. I lyset af ovenstående vil ESMA ikke
have behov for yderligere midler eller stillinger til at udføre de opgaver, som
den med den foreslåede forordning vil blive pålagt: udarbejdelse af alternative
ratingmetoder og oprettelse af en database over godkendte
pengemarkedsforeninger. Som nævnt ovenfor indgår disse opgaver allerede i
ESMA's veletablerede arbejdsgange. 
Arbejdet med at fastlægge operationelle regler
på pengemarkedsforeningsområdet er desuden allerede omfattet af ESMA's
eksisterende beføjelser: Som led i sine overordnede opgaver med at føre tilsyn
og skabe regeloverensstemmelse med hensyn til investeringsinstitutter har ESMA
allerede afsat personaleressourcer til at udvikle politik- og tilsynsværktøjer
vedrørende pengemarkedsforeninger, en særlig fondskategori, der reguleres enten
som investeringsinstitutter eller som alternative investeringsfonde. 
Som led i disse bestræbelser udstedte CESR,
forgængeren for ESMA, i maj 2010 indgående retningslinjer om
pengemarkedsforeninger (CESR 10/049). 
I 2012 gennemførte ESMA en ressourceintensiv
peerevaluering for at finde ud af, hvordan medlemsstaterne anvendte
retningslinjerne i praksis (12 medlemsstater anvendte retningslinjerne, mens
otte endnu ikke havde indarbejdet dem i deres reguleringspraksis). 
I 2013 blev retningslinjerne om
pengemarkedsforeninger suppleret af udførlige "spørgsmål og svar". 
2013/0306 (COD)
Forslag til
EUROPA-PARLAMENTETS OG RÅDETS FORORDNING
om pengemarkedsforeninger
(EØS-relevant tekst)
EUROPA-PARLAMENTET OG RÅDET FOR DEN
EUROPÆISKE UNION HAR —
under henvisning til traktaten om Den
Europæiske Unions funktionsmåde, særlig artikel 114,
under henvisning til forslag fra
Europa-Kommissionen,
efter fremsendelse af udkast til
lovgivningsmæssig retsakt til de nationale parlamenter,
under henvisning til udtalelse fra Det
Europæiske Økonomiske og Sociale Udvalg[2],

efter den almindelige lovgivningsprocedure, og
ud fra følgende betragtninger:
(1)       Pengemarkedsforeninger
stiller kortfristet finansiering til rådighed for finansielle institutioner,
virksomheder og den offentlige sektor. Ved at stille finansiering til rådighed
for disse enheder bidrager pengemarkedsforeninger til at finansiere den
europæiske økonomi. 
(2)       På efterspørgselssiden er
pengemarkedsforeninger forvaltningsværktøjer for kortfristet likviditet, der
giver en høj grad af likviditet, diversificering og værdistabilitet for den
investerede kapital kombineret med et markedsbaseret afkast.
Pengemarkedsforeninger anvendes især af virksomheder, der ønsker at investere
deres overskydende likvide midler med kort tidshorisont. Pengemarkedsforeninger
udgør derfor et vigtigt led mellem udbud af og efterspørgsel efter kortfristet
likviditet.
(3)       En række hændelser under
finanskrisen viste, at bestemte træk ved pengemarkedsforeninger gør dem
sårbare, når der er vanskeligheder på finansmarkederne, og kan sprede eller
forværre risiciene i det finansielle system. Når prisen på de aktiver, som
pengemarkedsforeningerne har investeret i, begynder at falde, især i
situationer med markedsstress, kan pengemarkedsforeningerne ikke altid
overholde løftet om straksindløsning og om at bevare kapitalværdien af en andel
eller kapitalandel, som pengemarkedsforeningerne har udstedt til investorerne.
Denne situation kan udløse massive og pludselige indløsningskrav, der kan have
bredere makroøkonomiske konsekvenser.
(4)       Indløsningskrav i stort omfang
tvinger pengemarkedsforeningerne til at sælge nogle af deres
investeringsaktiver i et faldende marked og sætter dermed gang i en
likviditetskrise. Under disse forhold kan emittenterne stå over for alvorlige
finansieringsvanskeligheder, hvis markedet for commercial papers og andre
pengemarkedsinstrumenter tørrer ud. Hvis markedet for kortfristet finansiering
smittes, kan det også medføre direkte og store finansieringsvanskeligheder for
finansielle institutioner, virksomheder og den offentlige sektor og dermed for
hele økonomien.
(5)       Formueforvaltere kan med
hjælp fra sponsorer beslutte at yde skønsmæssig støtte for at bevare deres
pengemarkedsforeningers likviditet og stabilitet. Sponsorer er ofte tvunget til
at støtte de pengemarkedsforeninger, de sponsorerer, når disse mister værdi, på
grund af risikoen for deres omdømme og frygten for, at panikken kan brede sig
til sponsorens øvrige virksomheder. Afhængigt af foreningens størrelse og
omfanget af indløsningspresset, kan sponsorstøtten nå et omfang, som overstiger
deres umiddelbart tilgængelige ressourcer. Det er derfor vigtigt at indføre
fælles regler for at forhindre, at sponsoren bliver nødlidende, og at risikoen
spreder sig til andre enheder, der sponsorerer pengemarkedsforeninger.
(6)       For at bevare det indre
markeds integritet og stabilitet ved at fremme mere modstandsdygtige
pengemarkedsforeninger og begrænse den afsmittende virkning er det nødvendigt
at fastsætte regler om pengemarkedsforeningers virksomhed, især om
sammensætningen af deres portefølje. Det er nødvendigt med fælles regler i
Unionen for at sikre, at pengemarkedsforeningerne straks kan imødekomme
indløsningskrav fra investorerne, særlig i situationer med markedsstress. Det
er også nødvendigt med fælles regler om pengemarkedsforeningers portefølje for
at sikre, at pengemarkedsforeninger kan efterkomme massive og pludselige
indløsningskrav fremsat af en stor gruppe investorer. 
(7)       Desuden er det nødvendigt med
fælles regler om pengemarkedsforeninger for at sikre, at markedet for
kortfristet finansiering for finansielle institutioner, virksomheder, der
udsteder kortfristede gældsværdipapirer, og den offentlige sektor fungerer
smidigt. De skal også sikre, at pengemarkedsforeningernes investorer behandles
lige, og at investorer, der indløser sent, ikke må tage yderligere ulemper med
i købet, når indløsninger suspenderes midlertidigt, eller når
pengemarkedsforeningen likvideres. 
(8)       Der bør ske harmonisering af
tilsynskrav i tilknytning til pengemarkedsforeninger ved fastlæggelse af klare
regler, ved hvilke pengemarkedsforeninger og deres forvaltere i hele Unionen
pålægges direkte forpligtelser. Dette vil fremme pengemarkedsforeningers
stabilitet som en kilde til kortfristet finansiering for den offentlige sektor
og virksomhedssektoren i hele Unionen. Det vil også sikre, at
pengemarkedsforeninger forbliver et pålideligt værktøj i forbindelse med den
europæiske industris likviditetsstyringsbehov.
(9)       Retningslinjerne for
pengemarkedsforeninger, vedtaget af Det Europæiske Værdipapirtilsynsudvalg (CESR)
med henblik på at skabe lige konkurrencevilkår for pengemarkedsforeninger i
Unionen, var et år efter deres ikrafttræden kun blevet implementeret af 12
medlemsstater, hvilket viser, at der fortsat er forskellige nationale regler.
Med forskellige nationale tilgange kan der ikke rettes op på sårbarhederne på
Unionens pengemarkeder, hvilket finanskrisen viste, og risikoen for afsmittende
virkninger kan ikke nedsættes, hvilket bringer det indre markeds funktionsmåde
og stabilitet i fare. Disse fælles regler for pengemarkedsforeninger bør derfor
give et højt investorbeskyttelsesniveau og bør forebygge og mindske eventuelle
afsmittende virkninger forårsaget af et massivt stormløb på
pengemarkedsforeningerne.
(10)     Hvis der ikke findes en
forordning med regler for pengemarkedsforeninger, risikerer man, at der fortsat
vedtages forskellige regler på nationalt plan, hvilket kan fortsætte med at forårsage
alvorlige konkurrenceforvridninger som følge af store forskelle i vigtige
investeringsbeskyttelsesstandarder. Divergerende krav vedrørende
porteføljesammensætning, investerbare aktiver, disses løbetid, likviditet og
diversificering, samt vedrørende kreditkvaliteten for emittenter af
pengemarkedsinstrumenter medfører forskellige investorbeskyttelsesniveauer på
grund af de forskellige risikoniveauer, der er knyttet til investeringsforslag
i sammenhæng med pengemarkedsforeninger. Hvis der ikke vedtages strenge fælles
regler for pengemarkedsforeninger i det indre marked, opnås der ingen ensartet
investorbeskyttelse, og investorerne får forskellige incitamenter til at
indløse deres investeringer, hvorved der kan udløses et massivt stormløb fra
investorernes side. Det er derfor væsentligt ved hjælp af et fælles sæt regler
at undgå afsmittende virkninger til markedet for kortfristet finansiering og
til pengemarkedsforeningernes sponsorer, idet sådanne virkninger i høj grad
ville bringe stabiliteten af Unionens finansielle marked i fare.
(11)     De nye regler om
pengemarkedsforeninger hænger nøje sammen med direktiv 2009/65/EF[3] og direktiv 2011/61/EU[4], idet de udgør den retlige
ramme for oprettelse, forvaltning og markedsføring af pengemarkedsforeninger i
Unionen.
(12)     I Unionen kan institutter for
kollektiv investering drives som institutter for kollektiv investering i
værdipapirer (investeringsinstitutter) forvaltet af forvaltere af
investeringsinstitutter eller investeringsselskaber, der er godkendt i henhold
til direktiv 2009/65/EF, eller som alternative investeringsfonde (AIF'er)
forvaltet af forvaltere af alternative investeringsfonde (FAIF'er), der har
erhvervet tilladelse eller er registreret i henhold til direktiv 2011/61/EU. De
nye regler om pengemarkedsforeninger supplerer bestemmelserne i de nævnte
direktiver. De nye fælles regler om pengemarkedsforeninger bør derfor anvendes
som supplement til bestemmelserne i direktiv 2009/65/EF og 2011/61/EU. Samtidig
bør en række regler om investeringsinstitutters investeringspolitik i kapitel
VII i direktiv 2009/65/EF udtrykkelig ophæves, og der bør fastlægges specifikke
produktregler i disse nye fælles bestemmelser om pengemarkedsforeninger.
(13)     Der bør gælde harmoniserede
regler for institutter for kollektiv investering, hvis kendetegn svarer til
pengemarkedsforeningers. For investeringsinstitutter og AIF'er, der investerer
i aktiver med kort løbetid som f.eks. pengemarkedsinstrumenter eller indlån
eller indgår omvendte genkøbsaftaler eller visse derivataftaler udelukkende med
det formål at afdække risici ved andre af deres investeringer, og som har som
mål at tilbyde afkast svarende til pengemarkedsrenten eller at bevare
investeringens værdi, bør overholdelse af de nye regler for
pengemarkedsforeninger være obligatorisk. 
(14)     Det særegne ved
pengemarkedsforeninger skyldes en kombination af de aktiver, som de investerer
i, og de mål, de forfølger. Målet om at tilbyde et afkast svarende til
pengemarkedsrenten og målet om at bevare en investerings værdi udelukker ikke
hinanden gensidigt. En pengemarkedsforening kan forfølge et af disse mål eller
begge samtidigt.
(15)     Målet om at tilbyde afkast
svarende til pengemarkedsrenten bør forstås i bred betydning. Det forventede
afkast behøver ikke at være fuldstændig i overensstemmelse med Eonia, Libor,
Euribor eller en anden relevant pengemarkedsrente. Hvis et investeringsinstitut
eller en AIF har som mål at overgå pengemarkedsrenten med en lille margen, bør
dette ikke medføre, at investeringsinstituttet eller AIF'en ikke er omfattet af
de nye fælles regler. 
(16)     Målet om at bevare værdien af
investeringen bør ikke forstås som en kapitalgaranti ydet af instituttet eller
fonden. Det bør forstås som en målsætning, som investeringsinstituttet eller
AIF'en søger at forfølge. Et fald i investeringernes værdi bør ikke medføre, at
instituttet for kollektiv investering antages at have ændret målet om at bevare
en investerings værdi.
(17)     Det er vigtigt, at
investeringsinstitutter og AIF'er, der har pengemarkedsforeningers kendetegn,
identificeres som pengemarkedsforeninger, og at deres evne til løbende at være
i overensstemmelse med de nye fælles regler for pengemarkedsforeninger konkret
kontrolleres. Der bør derfor være kompetente myndigheder, der godkender
pengemarkedsforeninger. For investeringsinstitutter bør godkendelsen som
pengemarkedsforening være en del af godkendelsen som investeringsinstitut i henhold
til de harmoniserede procedurer i direktiv 2009/65/EF. Da AIF'er ikke er
omfattet af harmoniserede procedurer for erhvervelse af tilladelse og tilsyn i
henhold til direktiv 2011/61/EU, er det nødvendigt at indføre fælles
grundlæggende regler om godkendelse, der er et spejlbillede af de gældende
harmoniserede regler for investeringsinstitutter. Sådanne procedurer bør sikre,
at en AIF, der er godkendt som en pengemarkedsforening, som forvalter har en
forvalter af alternative investeringsfonde (FAIF), der har erhvervet tilladelse
i henhold til direktiv 2011/61/EU.
(18)     For at sikre, at alle
institutter for kollektiv investering, hvis kendetegn svarer til
pengemarkedsforeningers, er omfattet af de nye fælles regler for
pengemarkedsforeninger, er det nødvendigt at forbyde anvendelsen af betegnelsen
"pengemarkedsforening" eller andre betegnelser, der peger i retning
af, at et institut for kollektiv investering har samme kendetegn som en
pengemarkedsforening, medmindre bestemmelserne i denne forordning er opfyldt.
For at forhindre omgåelse af reglerne om pengemarkedsforeninger bør de
kompetente myndigheder overvåge den markedspraksis, som følges af institutter
for kollektiv investering, der er etableret eller markedsføres på deres område,
for at kontrollere, at de ikke misbruger betegnelsen pengemarkedsforening eller
udgiver sig for at være en pengemarkedsforening uden at opfylde bestemmelserne
i de nye retlige rammer. 
(19)     De nye regler for
pengemarkedsforeninger bør bygge på de gældende retlige rammer, der er fastlagt
ved direktiv 2009/65/EF og direktiv 2011/61/EU og de retsakter, der er vedtaget
med henblik på deres gennemførelse. Produktreglerne vedrørende
pengemarkedsforeninger bør derfor anvendes som supplement til produktreglerne i
den gældende EU-lovgivning, medmindre det udtrykkeligt gælder, at de ikke
anvendes. Forvaltnings- og markedsføringsreglerne i de gældende rammer bør
desuden anvendes på pengemarkedsforeninger under hensyn til, hvorvidt de er
investeringsinstitutter eller AIF'er. På samme måde bør reglerne om
grænseoverskridende levering af tjenesteydelser og etableringsret i direktiv
2009/65/EF og direktiv 2011/61/EU anvendes tilsvarende på
pengemarkedsforeningers grænseoverskridende aktiviteter.
(20)     Da investeringsinstitutter og
AIF'er kan have forskellige retlige former, der ikke nødvendigvis giver dem
status som juridisk person, bør bestemmelser om, at pengemarkedsforeninger skal
handle, forstås sådan, at de vedrører forvalteren af pengemarkedsforeningen i
tilfælde, hvor pengemarkedsforeningen er oprettet som et investeringsinstitut
eller en AIF, der ikke selv kan handle, fordi det eller den ikke har status som
juridisk person.
(21)     En forudsætning for regler om
pengemarkedsforeningers portefølje er, at det klart defineres, hvilke
kategorier af aktiver der er investerbare for pengemarkedsforeninger, og på
hvilke betingelser de er investerbare. For at sikre pengemarkedsforeningers
integritet bør det også forbydes pengemarkedsforeninger at indgå bestemte
finansielle transaktioner, der vil kunne udgøre en risiko for deres
investeringsstrategi og mål.
(22)     Pengemarkedsinstrumenter er
omsættelige instrumenter, der normalt handles på pengemarkedet, f.eks.
skatkammerbeviser, kortfristede gældsbeviser udstedt af lokale myndigheder,
indlånsbeviser, commercial papers, bankaccepter og andre værdipapirer med
middel eller kort løbetid. De bør kun være investerbare for
pengemarkedsforeninger, hvis de opfylder løbetidsgrænserne og af
pengemarkedsforeningen anses for at være af høj kreditkvalitet.
(23)     Gældsbreve med sikkerhed i
konkrete aktiver bør anses for at være investerbare pengemarkedsinstrumenter, i
det omfang de opfylder en række supplerende krav. Da visse securitiseringer
under krisen var særlig ustabile, er det nødvendigt at indføre løbetidsgrænser
og kvalitetskriterier for de underliggende aktiver. Ikke alle kategorier af
underliggende aktiver bør være investerbare, da nogle var mere ustabile end
andre. Derfor bør de underliggende aktiver udelukkende bestå af
gældsinstrumenter med kort løbetid, der er udstedt af virksomheder som led i
deres forretningsaktiviteter, f.eks. tilgodehavender fra salg og
tjenesteydelser. Instrumenter som f.eks. billån og billeasingaftaler,
leasingaftaler vedrørende materiel, forbrugerlån, realkreditlån,
kreditkortfordringer eller andre typer instrumenter i tilknytning til
forbrugeres anskaffelse eller finansiering af tjenesteydelser eller varer bør
ikke være investerbare. ESMA bør tillægges beføjelser til at udarbejde udkast
til reguleringsmæssige tekniske standarder, der skal forelægges Kommissionen
til godkendelse, hvori det fastsættes, på hvilke betingelser og under hvilke
omstændigheder den underliggende eksponering eller pulje af eksponeringer anses
for udelukkende at bestå af erhvervsobligationer, og hvilke betingelser og numeriske
tærskler der gælder ved vurderingen af, hvornår erhvervsobligationer er af høj
kreditkvalitet og likvide.
(24)     Pengemarkedsforeninger bør
kunne investere i indlån, i det omfang de kan hæve pengene til enhver tid. De
praktiske muligheder for at hæve pengene ville blive hæmmet, hvis den dekort,
der anvendes ved hævning før tiden, er så høj, at den overstiger de renter, der
er påløbet før hævningen. Pengemarkedsforeninger bør derfor sørge for ikke at
foretage indlån i et kreditinstitut, der anvender dekort over gennemsnittet,
eller for lange indlån, hvis dette medfører for høj dekort. 
(25)     Finansielle derivater, der er
investerbare for pengemarkedsforeninger, bør kun tjene det formål at afdække
rente- og valutarisiko og bør som underliggende instrument kun have
rentesatser, valutaer eller indeks, der repræsenterer disse kategorier.
Anvendelse af derivater til andre formål eller med andre underliggende aktiver
bør forbydes. Derivater bør kun anvendes som supplement til foreningens
strategi, men ikke som det vigtigste værktøj til at nå foreningens mål. Hvis en
pengemarkedsforening investerer i aktiver, der er udstedt i en anden valuta end
foreningens valuta, forventes det, at forvalteren af pengemarkedsforeningen
afdækker hele valutarisikoen, herunder ved hjælp af derivater.
(26)     Omvendte genkøbsaftaler vil
kunne anvendes af pengemarkedsforeninger til at investere overskydende
likviditet på meget kort sigt, forudsat at der stilles fuld sikkerhed for
positionen. For at beskytte investorernes interesser er det nødvendigt at
sikre, at sikkerhedsstillelsen i forbindelse med omvendte genkøbsaftaler er af
høj kvalitet. Ingen andre effektive porteføljeforvaltningsteknikker, herunder
udlån og indlån af værdipapirer, bør anvendes af pengemarkedsforeninger, da de
kan have negativ indflydelse på pengemarkedsforeningernes opnåelse af deres
mål. 
(27)     For at sætte grænser for
pengemarkedsforeningers risikotagning er det væsentligt at begrænse
modpartsrisikoen ved at fastsætte klare diversificeringskrav for pengemarkedsforeningers
portefølje. Med henblik herpå er det også nødvendigt, at der stilles fuld
sikkerhed for de omvendte genkøbsaftaler, og at der for at begrænse den
operationelle risiko indføres et krav om, at en enkelt omvendt genkøbsaftale
ikke må udgøre mere end 20 % af pengemarkedsforeningens aktiver. Alle
OTC-derivater bør være omfattet af Europa-Parlamentets og Rådets forordning
(EU) nr. 648/2012[5].
(28)     Af forsigtighedshensyn og for
at undgå, at en pengemarkedsforening udøver en væsentlig indflydelse på ledelsen
af en udstedende enhed, er det nødvendigt at undgå, at pengemarkedsforeninger i
for høj grad koncentrerer deres investeringer i emissioner fra samme udstedende
enhed. 
(29)     Pengemarkedsforeninger bør
have som ansvar at investere i investerbare aktiver af høj kvalitet.
Pengemarkedsforeninger bør derfor have en forsvarlig og omhyggelig intern
vurderingsprocedure til bedømmelse af kreditkvaliteten af de
pengemarkedsinstrumenter, de har til hensigt at investere i. I overensstemmelse
med EU-lovgivningen om begrænsning af overdreven afhængighed af
kreditvurderinger er det vigtigt, at pengemarkedsforeninger ikke mekanisk
forlader sig på kreditvurderinger udstedt af kreditvurderingsbureauer, når de
vurderer kvaliteten af investerbare aktiver. Med henblik herpå bør
pengemarkedsforeninger etablere et internt ratingsystem baseret på en
harmoniseret ratingskala og en intern vurderingsprocedure. 
(30)     For at undgå, at forvaltere af
pengemarkedsforeninger anvender forskellige vurderingskriterier ved vurderingen
af kreditrisikoen ved et pengemarkedsinstrument og dermed tildeler samme
instrument forskellige risikokarakteristika, er det væsentligt, at forvalterne
går ud fra samme kriterier. Med henblik herpå bør ratingkriterierne være
præcist definerede og harmoniserede. Som eksempler på interne ratingkriterier
kan nævnes kvantitative kendetegn vedrørende emittenten af instrumentet, f.eks.
regnskabsnøgletal, udviklingen i balancen, rentabilitetsmål, der vurderes og
sammenlignes med sammenlignelige virksomheder og grupper i branchen;
kvalitative kendetegn vedrørende emittenten af instrumentet, f.eks.
ledelseseffektivitet og selskabsstrategi, som analyseres med henblik på at
sikre, at emittentens overordnede strategi ikke har negativ indflydelse på
emittentens fremtidige kreditkvalitet. De højeste interne ratinger bør
afspejle, at kreditværdigheden for emittenten af instrumenterne til enhver tid
bevares på de højest mulige niveauer.
(31)     For at udvikle et
gennemsigtigt og kohærent internt ratingsystem bør forvalteren dokumentere de
procedurer, der anvendes til den interne vurdering. Dette bør sikre, at
proceduren følger et klart sæt regler, der kan overvåges, og at der efter
anmodning gives oplysninger om den anvendte metodologi til de berørte parter.
(32)     For at begrænse pengemarkedsforeningers
porteføljerisiko er det vigtigt at fastsætte løbetidsbegrænsninger i form af en
højest tilladt vægtet gennemsnitlig renteløbetid (VGR) og vægtet gennemsnitlig
restlevetid (VGL). 
(33)     VGR anvendes til at måle en
pengemarkedsforenings følsomhed over for skiftende pengemarkedsrenter. Når VGR
bestemmes, bør forvalterne tage højde for indvirkningen af finansielle
derivater, indlån og omvendte genkøbsaftaler og lade effekten heraf afspejles i
pengemarkedsforeningens renterisiko. Hvis en pengemarkedsforening indgår en
swaptransaktion for at opnå eksponering for et fastrenteinstrument i stedet for
en variabel rente, bør der tages hensyn hertil, når VGR bestemmes.
(34)     VGL anvendes til at måle
kreditrisikoen, idet det gælder, at jo længere tilbagebetalingen af hovedstolen
udskydes, jo højere er kreditrisikoen. VGL anvendes også til at begrænse
likviditetsrisikoen. I modsætning til beregningen af VGR er det ved beregningen
af VGL for variabelt forrentede værdipapirer og strukturerede finansielle instrumenter
ikke tilladt at bruge rentetilpasningstidspunkter, men kun den i det
finansielle instrument fastsatte endelige dato for udløb. Den løbetid, der
anvendes ved beregning af VGL er restløbetiden indtil ubetinget indløsning,
idet dette er den eneste dato, hvor forvaltningsselskabet kan være sikker på,
at instrumentet vil være indløst. Særlige kendetegn ved et instrument, f.eks.
muligheden for at indløse på bestemte datoer, såkaldte putoptioner, kan ikke
tages i betragtning ved beregningen af VGL.
(35)     For at styrke
pengemarkedsforeningers evne til at efterkomme indløsningskrav og forhindre, at
pengemarkedsforeningers aktiver likvideres til stærkt nedsatte priser, bør
pengemarkedsforeninger løbende have en minimumsmængde likvide aktiver med udløb
inden for en dag eller en uge. For at beregne andelen af aktiver med udløb
inden for en dag og en uge bør den ubetingede indløsningsdato for aktivet
anvendes. Der kan tages hensyn til forvalterens mulighed for at opsige en
kontrakt med kort varsel. Hvis f.eks. en omvendt genkøbsaftale kan opsiges med
en dags varsel, bør den tælle som et aktiv med udløb inden for en dag. Hvis
forvalteren har mulighed for at hæve penge på en indlånskonto med en dags
varsel, kan den tælle som et aktiv med udløb inden for en dag. 
(36)     Da pengemarkedsforeninger kan
investere i aktiver med forskellige løbetidsintervaller, bør investorerne kunne
skelne de forskellige kategorier af pengemarkedsforeninger fra hinanden.
Pengemarkedsforeninger bør derfor klassificeres enten som pengemarkedsforeninger
med kort løbetid eller som standardpengemarkedsforeninger.
Pengemarkedsforeninger med kort løbetid har som mål at tilbyde et afkast som
pengemarkedsrenten og samtidig give det højest mulige sikkerhedsniveau for
investorerne. Med kort VGR og VGL holdes løbetidsrisikoen og kreditrisikoen ved
pengemarkedsforeninger med kort løbetid på et lavt niveau.
(37)     Standardpengemarkedsforeninger
har som mål at give afkast, der er lidt højere end afkastet på pengemarkedet,
og derfor investerer de i aktiver, der har længere løbetid. For at opnå disse
bedre resultater bør denne kategori af pengemarkedsforeninger desuden have lov
til at anvende udvidede grænser for porteføljerisikoen, f.eks. vægtet
gennemsnitlig renteløbetid og vægtet gennemsnitlig restlevetid. 
(38)     I henhold til bestemmelserne i
artikel 84 i direktiv 2009/65/EF har forvaltere af pengemarkedsforeninger i
form af investeringsinstitutter mulighed for midlertidigt at udsætte indløsning
i undtagelsestilfælde, når omstændighederne kræver det. I henhold til
bestemmelserne i artikel 16 i direktiv 2011/61/EU og i artikel 47 i
Kommissionens delegerede forordning (EU) nr. 231/2013[6] kan forvaltere af
pengemarkedsforeninger i form af alternative investeringsfonde anvende særlige
foranstaltninger, hvis foreningens aktiver bliver illikvide.
(39)     Det er vigtigt, at
pengemarkedsforeningers risikostyring ikke farves af kortsigtede beslutninger
under påvirkning af en eventuel kreditvurdering af pengemarkedsforeningen. Det
er derfor nødvendigt at forbyde pengemarkedsforeninger og deres forvaltere at
anmode om, at pengemarkedsforeningen kreditvurderes af et
kreditvurderingsbureau, således at man undgår, at denne eksterne
kreditvurdering anvendes til markedsføringsformål. Pengemarkedsforeningen eller
dennes forvalter bør også afholde sig fra at anvende alternative metoder til at
indhente en kreditvurdering af pengemarkedsforeningen. Hvis
pengemarkedsforeningen tildeles en ekstern kreditvurdering enten på
kreditvurderingsbureauets eget initiativ eller efter anmodning fra tredjemand,
der er uafhængig af pengemarkedsforeningen eller forvalteren og ikke handler på
vegne af nogen af disse, bør forvalteren af pengemarkedsforeningen afholde sig
fra at henholde sig til kriterier, der måtte være tilknyttet denne eksterne
kreditvurdering. For at sikre en hensigtsmæssig likviditetsforvaltning er det
nødvendigt, at pengemarkedsforeninger indfører sunde politikker og procedurer
til at kende deres investorer. De politikker, som forvalteren skal indføre, bør
bidrage til en forståelse af pengemarkedsforeningens investorbasis, i det
omfang der kan forventes store indløsningskrav. For at undgå, at
pengemarkedsforeningen udsættes for massive og pludselige indløsningskrav, bør
opmærksomheden særlig rettes mod store investorer, der udgør en væsentlig andel
af pengemarkedsforeningens aktiver, f.eks. hvis der er tale om en enkelt
investor, der udgør mere end den andel, som består i aktiver med udløb inden
for en dag. I sådanne tilfælde bør pengemarkedsforeningen øge sin andel af
aktiver med udløb inden for en dag, så den svarer til den andel, den pågældende
investor har. Forvalteren bør i videst muligt omfang være opmærksom på
investorernes identitet, også selv om de er repræsenteret ved klientkonti,
portaler eller andre indirekte købere.
(40)     Som led i den
forsigtighedsbaserede risikostyring bør pengemarkedsforeninger jævnligt
foretage stresstestning. Forvaltere af pengemarkedsforeninger forventes at
handle for at styrke pengemarkedsforeningens robusthed, når resultaterne af
stresstestningen peger i retning af sårbarheder.
(41)     For at afspejle den faktiske
værdi af aktiverne bør opgørelse til markedsværdi være den foretrukne metode
ved værdiansættelse af pengemarkedsforeningers aktiver. Det bør ikke være
tilladt for en forvalter at anvende opgørelse til modelværdi som
værdiansættelsesmetode, hvis opgørelse til markedsværdi giver en pålidelig
værdi af aktiverne, da metoden med opgørelse til modelværdi er tilbøjelig til
at resultere i en mindre korrekt værdiansættelse. Aktiver som f.eks.
skatkammerbeviser og kortfristede gældsbeviser udstedt af lokale myndigheder
samt andre værdipapirer med middel eller kort løbetid forventes generelt at
have en pålidelig værdiansættelse ved anvendelse af metoden med opgørelse til
markedsværdi. Ved værdiansættelse af commercial papers eller indlånsbeviser bør
forvalteren kontrollere, om der findes en korrekt prisfastsættelse via et
sekundært marked. Den genkøbspris, som emittenten tilbyder, bør også anses for
at udgøre et godt skøn over værdien af et commercial paper. I alle andre
tilfælde bør forvalteren foretage et skøn over værdien, f.eks. ved anvendelse
af markedsdata som f.eks. afkast vedrørende sammenlignelige emissioner og
sammenlignelige emittenter. 
(42)     Pengemarkedsforeninger med
konstant nettoaktivværdi har som formål at bevare investeringens kapital og
samtidig sikre en høj likviditetsgrad. De fleste pengemarkedsforeninger med
konstant nettoaktivværdi har en nettoaktivværdi pr. andel eller kapitalandel,
der er sat til f.eks. 1 EUR, 1 amerikansk dollar eller 1 britisk pund, når de
udlodder afkast til investorerne. De øvrige akkumulerer afkast i foreningens
nettoaktivværdi, samtidig med at de fastholder aktivets indre værdi på et
konstant niveau.
(43)     For at tage højde for de
særlige forhold, der gør sig gældende for pengemarkedsforeninger med konstant
nettoaktivværdi, er det nødvendigt, at det tillades pengemarkedsforeninger med
konstant nettoaktivværdi også at anvende metoden med opgørelse til amortiseret
kostpris ved fastsættelsen af nettoaktivværdien pr. andel eller kapitalandel.
Med henblik på at sikre, at forskellen mellem den konstante nettoaktivværdi pr.
andel eller kapitalandel og nettoaktivværdien pr. andel eller kapitalandel
overvåges løbende, bør en pengemarkedsforening med konstant nettoaktivværdi
imidlertid også beregne værdien af sine aktiver ved hjælp af metoden med
opgørelse til markedsværdi eller metoden med opgørelse til modelværdi.
(44)     Da en pengemarkedsforening bør
offentliggøre en nettoaktivværdi, der afspejler alle bevægelser i værdien af
dens aktiver, bør den offentliggjorte nettoaktivværdi højst afrundes til det
nærmeste basispoint, eller modværdien hertil. Når nettoaktivværdien
offentliggøres i en bestemt valuta, f.eks. 1 EUR, bør den løbende værdiændring
derfor finde sted for hver 0,0001 EUR. Hvis der er tale om en nettoaktivværdi
på 100 EUR, bør den løbende værdiændring finde sted for hver 0,01 EUR. Kun hvis
pengemarkedsforeningen er en pengemarkedsforening med konstant nettoaktivværdi,
kan pengemarkedsforeningen offentliggøre en pris, der ikke fuldstændig følger
bevægelserne i værdien af dens aktiver. I så fald kan nettoaktivværdien
afrundes til nærmeste cent ved en nettoaktivværdi på 1 EUR (hver bevægelse på
0,01 EUR).
(45)     For at kunne absorbere udsving
fra dag til dag i værdien af aktiverne i en pengemarkedsforening med konstant
nettoaktivværdi og give foreningen mulighed for at tilbyde en konstant
nettoaktivværdi pr. andel eller kapitalandel bør pengemarkedsforeningen med
konstant nettoaktivværdi til enhver tid have en nettoaktivværdibuffer, der
udgør mindst 3 % af dens aktiver. Nettoaktivværdibufferen bør tjene som en
absorberingsmekanisme med henblik på at fastholde den konstante
nettoaktivværdi. Alle forskelle mellem den konstante nettoaktivværdi pr. andel
eller kapitalandel og nettoaktivværdien pr. andel eller kapitalandel bør
neutraliseres gennem anvendelse af nettoaktivværdibufferen. I situationer med
markedsstress, når forskellene kan vokse hurtigt, bør en procedure sikre, at
hele forvaltningskæden inddrages. Denne eskalationsprocedure bør give den
daglige ledelse mulighed for hurtigt at gribe ind. 
(46)     Da en pengemarkedsforening med
konstant nettoaktivværdi, der ikke holder nettoaktivværdibufferen på det
krævede niveau, ikke kan fastholde en konstant nettoaktivværdi pr. andel eller
kapitalandel, bør den pålægges at lade nettoaktivværdien flyde og ophøre med at
være en pengemarkedsforening med konstant nettoaktivværdi. Hvis størrelsen af
nettoaktivværdibufferen på trods af anvendelsen af eskalationsproceduren
forbliver under de krævede 3 % med 10 basispoint i en måned, bør
pengemarkedsforeningen med konstant nettoaktivværdi automatisk ændre status til
en pengemarkedsforening, der ikke har lov til at anvende opgørelse til
amortiseret kostpris eller afrunding til nærmeste procentpoint. Hvis en
kompetent myndighed inden udgangen af den ene måned, der må anvendes til
genopfyldning, har berettiget grund til at antage, at pengemarkedsforeningen
med konstant nettoaktivværdi ikke er i stand til at genopfylde bufferen, bør
den have beføjelser til at omdanne pengemarkedsforeningen med konstant
nettoaktivværdi til en pengemarkedsforening, der ikke er en
pengemarkedsforening med konstant nettoaktivværdi. Nettoaktivværdibufferen er
det eneste middel, hvormed der kan ydes ekstern støtte til en pengemarkedsforening
med konstant nettoaktivværdi.
(47)     Ekstern støtte til en
pengemarkedsforening, der ikke er en pengemarkedsforening med konstant
nettoaktivværdi, som ydes med henblik på at sikre enten pengemarkedsforeningens
likviditet eller stabilitet, eller som i praksis har sådanne virkninger, øger
risikoen for afsmittende virkninger mellem pengemarkedsforeningssektoren og
resten af den finansielle sektor. Tredjeparter, der yder en sådan støtte, har
en interesse i at gøre det, enten fordi de har en økonomisk interesse i det
forvaltningsselskab, der forvalter pengemarkedsforeningen, eller fordi de
ønsker at undgå skade på deres omdømme, hvis deres navn sættes i forbindelse
med en nødlidende pengemarkedsforening. Da disse tredjeparter ikke udtrykkeligt
forpligter sig til at yde eller garantere støtten, er det ikke sikkert, at
støtten vil blive ydet, når pengemarkedsforeningen har brug for den. Under
disse omstændigheder bidrager den skønsmæssige karakter af sponsorstøtten til
usikkerhed blandt markedsdeltagerne om, hvem der vil bære
pengemarkedsforeningens tab, hvis sådanne opstår. Denne usikkerhed kan gøre
pengemarkedsforeninger endnu mere sårbare over for stormløb i perioder med
finansiel ustabilitet, når bredere finansielle risici er mere udtalte, og når
der opstår tvivl om sponsorernes sundhed og deres evne til at yde støtte til
tilknyttede pengemarkedsforeninger. Pengemarkedsforeninger bør derfor ikke være
afhængige af ekstern støtte for at bibeholde deres likviditet og stabiliteten
af deres nettoaktivværdi pr. andel eller kapitalandel, medmindre
pengemarkedsforeningens kompetente myndighed specifikt har tilladt ekstern
støtte for at bevare de finansielle markeders stabilitet.
(48)     Investorer bør, før de
investerer i en pengemarkedsforening, have klar information om, hvorvidt
pengemarkedsforeningen er en pengemarkedsforening med kort løbetid eller en
standardpengemarkedsforening, og om pengemarkedsforeningen er en
pengemarkedsforening med konstant nettoaktivværdi eller ej. For at undgå
uberettigede forventninger fra investorernes side må det også klart anføres i
alt markedsføringsmateriale, at pengemarkedsforeningen ikke er et garanteret
investeringsinstrument. Pengemarkedsforeninger med konstant nettoaktivværdi bør
klart over for investorerne forklare den buffermekanisme, de anvender for at
fastholde den konstante nettoaktivværdi pr. andel eller kapitalandel.
(49)     For at sikre, at de kompetente
myndigheder er i stand til at opdage, overvåge og reagere på risici i
pengemarkedsforeningsmarkedet, bør pengemarkedsforeninger til deres kompetente
myndigheder indberette en detaljeret liste med oplysninger ud over den
indberetning, der allerede kræves i henhold til direktiv 2009/65/EF eller
2011/61/EU. De kompetente myndigheder bør indsamle disse data på en ensartet
måde i hele Unionen for at få et indgående kendskab til de vigtigste
udviklingstendenser på pengemarkedsforeningsmarkedet. For at gøre det muligt at
foretage en kollektiv analyse af potentielle virkninger af
pengemarkedsforeningsmarkedet i Unionen bør sådanne data indberettes til Den
Europæiske Værdipapir- og Markedstilsynsmyndighed (ESMA), som bør oprette en
central database for pengemarkedsforeninger.
(50)     Pengemarkedsforeningens
kompetente myndighed bør løbende kontrollere, om pengemarkedsforeningen er i
stand til at opfylde kravene i denne forordning. Da de kompetente myndigheder
allerede har vide beføjelser i henhold til direktiv 2009/65/EF og 2011/61/EU,
er det nødvendigt, at disse beføjelser udvides, således at de også kan udøves
med hensyn til de nye fælles regler for pengemarkedsforeninger. De kompetente
myndigheder for investeringsinstitutter eller AIF'er bør også kontrollere, at
alle institutter for kollektiv investering, hvis kendetegn svarer til
pengemarkedsforeningers, og som findes på tidspunktet for denne forordnings
ikrafttræden, opfylder kravene i denne forordning.
(51)     Kommissionen bør vedtage de
delegerede retsakter vedrørende den interne vurderingsprocedure i
overensstemmelse med artikel 290 i traktaten om den Europæiske Unions
funktionsmåde. Det er navnlig vigtigt, at Kommissionen gennemfører relevante
høringer under sit forberedende arbejde, herunder på ekspertniveau.
(52)     Kommissionen bør også
tillægges beføjelser til at vedtage gennemførelsesmæssige tekniske standarder
ved hjælp af gennemførelsesretsakter i overensstemmelse med artikel 291 i
traktaten om den Europæiske Unions funktionsmåde og i overensstemmelse med
artikel 15 i forordning (EU) nr. 1095/2010[7].
ESMA bør få til opgave at udarbejde gennemførelsesmæssige tekniske standarder,
der skal forelægges for Kommissionen, vedrørende en indberetningsformular med
oplysninger om pengemarkedsforeninger til de kompetente myndigheder.
(53)     ESMA bør kunne udøve alle de
beføjelser, der er tillagt myndigheden i henhold til direktiv 2009/65/EF og
2011/61/EU, med hensyn til denne forordning. ESMA bør også få til opgave at
udarbejde udkast til reguleringsmæssige og gennemførelsesmæssige tekniske
standarder.
(54)     Der bør foretages en
evaluering af denne forordning for at vurdere, om det er hensigtsmæssigt at undtage
visse pengemarkedsforeninger med konstant nettoaktivværdi, der koncentrerer
deres investeringsporteføljer om gældsværdipapirer udstedt af medlemsstaterne,
fra kravet om at etablere en kapitalbuffer, der udgør mindst 3 % af den
samlede værdi af aktiverne tilhørende pengemarkedsforeningen med konstant
nettoaktivværdi. Kommissionen bør derfor i en treårsperiode efter denne
forordnings ikrafttrædelse analysere erfaringerne med anvendelsen af denne
forordning og konsekvenserne for de forskellige økonomiske aspekter vedrørende
pengemarkedsforeningerne. Gældsværdipapirer udstedt eller garanteret af
medlemsstaterne udgør en særskilt kategori af investeringer med særlige kredit-
og likviditetskendetegn. Desuden spiller statsgældsværdipapirer en afgørende rolle
i forbindelse med medlemsstaternes finansieringsmuligheder. Kommissionen bør
evaluere udviklingen på markedet for statsgældsværdipapirer udstedt eller
garanteret af medlemsstaterne og muligheden for at skabe særlige rammer for
pengemarkedsforeninger, der koncentrerer deres investeringspolitik om denne
type værdipapirer. 
(55)     De nye fælles regler om
pengemarkedsforeninger bør være i overensstemmelse med bestemmelserne i
direktiv 95/46/EF[8]
og med forordning (EF) nr. 45/2001[9].
(56)     Målene for denne forordning,
nemlig at sikre fælles tilsynskrav, der gælder for pengemarkedsforeninger i
hele Unionen, samtidig med at der fuldt ud tages hensyn til behovet for at
skabe en balance mellem pengemarkedsforeningers sikkerhed og pålidelighed og
velfungerende pengemarkeder og omkostningerne for de forskellige berørte
parter, kan ikke i tilstrækkelig grad opfyldes af medlemsstaterne og kan derfor
på grund af omfanget og virkningerne bedre nås på EU-plan; Unionen kan derfor
træffe foranstaltninger i overensstemmelse med nærhedsprincippet, jf.
traktatens artikel 5. I overensstemmelse med proportionalitetsprincippet, jf.
nævnte artikel, går denne forordning ikke videre, end hvad der er nødvendigt
for at nå disse mål.
(57)     I de nye fælles regler om
pengemarkedsforeninger overholdes de grundlæggende rettigheder og de
principper, som navnlig anerkendes i Den Europæiske Unions charter om
grundlæggende rettigheder, særlig for så vidt angår forbrugerbeskyttelse,
friheden til at oprette og drive egen virksomhed og beskyttelse af personoplysninger.
De nye fælles regler om pengemarkedsforeninger bør anvendes i overensstemmelse
med disse rettigheder og principper –
VEDTAGET DENNE FORORDNING:
Kapitel I
Almindelige bestemmelser
Artikel 1
Genstand og anvendelsesområde
1.           I denne forordning fastsættes
bestemmelser om, hvilke finansielle instrumenter der er investerbare for
pengemarkedsforeninger, pengemarkedsforeningers portefølje og værdiansættelse
samt indberetningskravene vedrørende pengemarkedsforeninger, der er etableret
og forvaltes og markedsføres i Unionen.
Denne forordning finder anvendelse på institutter
for kollektiv investering, der kræver godkendelse som investeringsinstitutter i
henhold til direktiv 2009/65/EF eller er alternative investeringsfonde (AIF'er)
i henhold til direktiv 2011/61/EU, investerer i aktiver med kort løbetid og som
særligt eller overordnet mål har at give et afkast svarende til
pengemarkedsrenten eller at bevare værdien af investeringen. 
2.           Medlemsstaterne må ikke
indføre supplerende krav på det område, der er omfattet af denne forordning.
Artikel 2
Definitioner
I denne forordning forstås ved:
1)           "aktiver med kort
løbetid": finansielle aktiver med en restløbetid på ikke over to år
2)           "pengemarkedsinstrumenter":
pengemarkedsinstrumenter som defineret i artikel 2, stk. 1, litra o), i
direktiv 2009/65/EF
3)           "værdipapirer":
værdipapirer som defineret i artikel 2, stk. 1, litra n), i direktiv 2009/65/EF
4)           "genkøbsaftale": en
aftale, hvorved en part overdrager værdipapirer eller rettigheder knyttet
hertil til en modpart og samtidig forpligter sig til at købe dem tilbage til en
nærmere angiven pris og på et senere tidspunkt, der er nærmere angivet, eller
som skal angives nærmere 
5)           "omvendt genkøbsaftale":
en aftale, hvorved en part modtager værdipapirer eller rettigheder knyttet
hertil fra en modpart og samtidig forpligter sig til at sælge dem tilbage til
en nærmere angiven pris og på et senere tidspunkt, der er nærmere angivet,
eller som skal angives nærmere
6)           "udlån af værdipapirer" og
"indlån af værdipapirer": en transaktion, hvorved et institut eller
dets modpart overdrager værdipapirer, på betingelse af at låntageren
tilbageleverer værdipapirer af samme type på et senere tidspunkt, eller når
overdrageren anmoder herom; dette vil være "udlån af værdipapirer" for
et institut, der overdrager værdipapirer, og "indlån af værdipapirer"
for et institut, til hvilket de overdrages
7)           "securitisering": securitisering
som defineret i artikel 4, stk. 1, nr. 61, i forordning (EU) nr. 575/2013[10] 
8)           "erhvervsobligationer": gældsinstrumenter
udstedt af en virksomhed, der reelt beskæftiger sig med at producere eller
handle med varer og ikke-finansielle tjenesteydelser
9)           "opgørelse til
markedsværdi": værdiansættelse af positionerne til lettilgængelige
slutkurser fra uafhængige kilder, herunder vekselkurser, skærmkurser eller
noteringer fra flere uafhængige og velrenommerede mæglere
10)         "opgørelse til modelværdi":
en værdiansættelse, som skal benchmarkes, ekstrapoleres eller på anden måde
beregnes ud fra et eller flere markedsinput
11)         "metode med opgørelse til
amortiseret kostpris": en værdiansættelsesmetode, hvor der tages
udgangspunkt i et aktivs erhvervelsesomkostninger, og hvor denne værdi justeres
for amortisering af tillæg (eller fradrag) indtil udløb 
12)         "pengemarkedsforening med
konstant nettoaktivværdi": en pengemarkedsforening, som fastholder en
uændret nettoaktivværdi pr. andel eller kapitalandel; indtægter i foreningen
tilskrives dagligt eller kan udbetales til investoren, og aktiverne
værdiansættes normalt efter metoden med opgørelse til amortiseret kostpris,
eller nettoaktivværdien afrundes til nærmeste procentpoint eller modværdien
hertil i den pågældende valuta
13)         "pengemarkedsforening med kort
løbetid": en pengemarkedsforening, der investerer i investerbare pengemarkedsinstrumenter
som omhandlet i artikel 9, stk. 1
14)         "standardpengemarkedsforening":
en pengemarkedsforening, der investerer i investerbare pengemarkedsinstrumenter
som omhandlet i artikel 9, stk. 1 og 2
15)         "kreditinstitutter":
kreditinstitutter som defineret i artikel 4, stk. 1, nr. 1), i forordning (EU)
nr. 575/2013
16)         "pengemarkedsforeningens
kompetente myndighed":
a)      den kompetente myndighed for instituttet
for kollektiv investering i investeringsinstituttets hjemland udpeget i henhold
til artikel 97 i direktiv 2009/65/EF 
b)      for EU-baserede alternative
investeringsfonde (EU-AIF'er): den kompetente myndighed i den alternative
investeringsfonds hjemland som defineret i artikel 4, stk. 1, litra p), i
direktiv 2011/61/EU
c)      for ikke EU-baserede alternative
investeringsfonde (ikke-EU-AIF'er):
i)        den kompetente myndighed i den medlemsstat, hvor
ikke-EU-AIF'en markedsføres i Unionen uden markedsføringspas
ii)       den kompetente myndighed for den
EU-FAIF, der forvalter ikke-EU-AIF'en, hvis ikke-EU-AIF'en markedsføres i
Unionen med et markedsføringspas eller ikke markedsføres i Unionen 
iii)      den kompetente myndighed i
referencemedlemsstaten, hvis ikke-EU-AIF'en ikke forvaltes af en EU-FAIF og
markedsføres i Unionen med et markedsføringspas
17)         "pengemarkedsforeningens
hjemland": den medlemsstat, hvor pengemarkedsforeningen er godkendt
18)         "vægtet gennemsnitlig
renteløbetid (VGR)": den gennemsnitlige tid til ubetinget udløb eller,
hvis denne tid er kortere, til næste rentetilpasning til en pengemarkedsrente,
for alle de underliggende aktiver i foreningen, der afspejler den relative
beholdning af hvert aktiv
19)         "vægtet gennemsnitlig
restlevetid (VGL)": den gennemsnitlige tid til ubetinget udløb for alle de
underliggende aktiver i foreningen, der afspejler den relative beholdning af
hvert aktiv 
20)         "ubetinget udløb": det
tidspunkt, hvor et værdipapirs hovedstol forfalder i sin helhed, og som ikke er
omfattet af nogen optionalitet
21)         "restløbetid": længden af
perioden indtil ubetinget udløb
22)         "shortselling": udækket
salg af pengemarkedsinstrumenter.
Artikel 3
Godkendelse af pengemarkedsforeninger
1.           Et institut for kollektiv
investering kan ikke etableres, markedsføres eller forvaltes i Unionen som en
pengemarkedsforening, medmindre det er blevet godkendt i overensstemmelse med
denne forordning. 
En sådan godkendelse har gyldighed i samtlige
medlemsstater.
2.           Et institut for kollektiv
investering, for hvilket der kræves godkendelse som et investeringsinstitut i
henhold til direktiv 2009/65/EF, godkendes som en pengemarkedsforening som led
i godkendelsesproceduren i henhold til direktiv 2009/65/EF.
3.           Et institut for kollektiv
investering, der er en AIF, godkendes som en pengemarkedsforening i
overensstemmelse med godkendelsesproceduren i artikel 4.
4.           Et institut for kollektiv
investering kan ikke godkendes som en pengemarkedsforening, medmindre
pengemarkedsforeningens kompetente myndighed finder det godtgjort, at
pengemarkedsforeningen kan opfylde alle kravene i denne forordning.
5.           Med henblik på godkendelse
skal pengemarkedsforeningen til sin kompetente myndighed indgive følgende
dokumentation:
a)      pengemarkedsforeningens fondsbestemmelser
eller vedtægter
b)      angivelse af forvalteren
c)      angivelse af depositaren
d)      en beskrivelse af eller oplysninger om
pengemarkedsforeningen, der er tilgængelige for investorer 
e)      en beskrivelse af eller oplysninger om de
ordninger og procedurer, der er nødvendige for at overholde de i kapitel II til
VII omhandlede krav
f)       andre oplysninger eller anden
dokumentation, som pengemarkedsforeningens kompetente myndighed kræver for at
kunne kontrollere, om kravene i denne forordning er opfyldt.
6.           De kompetente myndigheder
underretter kvartalsvis ESMA om, hvilke godkendelser der er meddelt eller
trukket tilbage i henhold til denne forordning.
7.           ESMA fører et centralt
offentligt register over alle pengemarkedsforeninger, der er godkendt i henhold
til denne forordning, deres typologi, deres forvaltere og deres kompetente
myndigheder. Registeret skal være tilgængeligt i elektronisk form.
Artikel 4
Procedure for godkendelse af AIF'er som pengemarkedsforeninger
1.           En AIF kan kun godkendes som
en pengemarkedsforening, hvis dens kompetente myndighed har godkendt en i
henhold til direktiv 2011/61/EU godkendt FAIF's ansøgning om at forvalte AIF'en
samt fondsbestemmelserne og valget af depositar.
2.           Ved indgivelse af ansøgningen
om at forvalte AIF'en skal den godkendte FAIF fremlægge følgende for
pengemarkedsforeningens kompetente myndighed: 
a)      den skriftlige aftale med depositaren
b)      oplysninger om delegeringsaftaler for så
vidt angår porteføljeforvaltning og risikostyring og administration vedrørende
AIF'en
c)      oplysninger om investeringsstrategierne,
risikoprofilen og andre kendetegn for AIF'er, som FAIF'en er godkendt til at
forvalte.
Pengemarkedsforeningens kompetente myndighed kan
anmode FAIF'ens kompetente myndighed om præcisering og oplysninger hvad angår
den i første afsnit omhandlede dokumentation eller om en erklæring om, hvorvidt
pengemarkedsforeninger er omfattet af FAIF'ens forvaltningsgodkendelse.
FAIF'ens kompetente myndighed skal svare, inden 10 arbejdsdage efter at
pengemarkedsforeningens kompetente myndighed har fremsat anmodningen.
3.           FAIF'en underretter
pengemarkedsforeningens kompetente myndighed om eventuelle efterfølgende
væsentlige ændringer i den dokumentation, der er nævnt i stk. 2.
4.           Pengemarkedsforeningens
kompetente myndighed kan kun afvise FAIF'ens ansøgning, hvis:
a)      FAIF'en ikke overholder denne forordning
b)      FAIF'en ikke overholder direktiv
2011/61/EU
c)      FAIF'en ikke af sin kompetente myndighed
er godkendt til at forvalte pengemarkedsforeninger
d)      FAIF'en ikke har forelagt den
dokumentation, der er nævnt i stk. 2.
Før en ansøgning afvises, skal
pengemarkedsforeningens kompetente myndighed høre FAIF'ens kompetente
myndighed.
5.           Godkendelse af AIF'en som en
pengemarkedsforening er ikke betinget af, at AIF'en forvaltes af en FAIF, der
er godkendt i AIF'ens hjemland, eller at FAIF'en har eller delegerer
aktiviteter i AIF'ens hjemland.
6.           FAIF'en skal inden for en
frist på to måneder efter indgivelsen af en komplet ansøgning have meddelelse
om, hvorvidt AIF'en er godkendt som pengemarkedsforening. 
7.           Pengemarkedsforeningens
kompetente myndighed undlader at give godkendelse, hvis AIF'en retligt er
forhindret i at markedsføre sine andele eller kapitalandele i sit hjemland.
Artikel 5
Anvendelse af betegnelsen pengemarkedsforening
1.           Et investeringsinstitut eller
en AIF må kun anvende betegnelsen "pengemarkedsforening" i
tilknytning til sig selv eller de andele eller kapitalandele, det udsteder,
hvis investeringsinstituttet eller AIF'en er godkendt i henhold til denne
forordning.
Et investeringsinstitut eller en AIF må kun
anvende en betegnelse, der giver formodning om, at der er tale om en
pengemarkedsforening, eller anvende udtryk som "kontant",
"likvid", "penge-", "likvide aktiver",
"indskudslignende" eller tilsvarende, hvis investeringsinstituttet
eller AIF'en er godkendt i henhold til denne forordning. 
2.           Anvendelsen af betegnelsen
"pengemarkedsforening" eller af en betegnelse, der giver formodning
om, at der er tale om en pengemarkedsforening, eller anvendelsen af betegnelser
som nævnt i stk. 1 omfatter anvendelse i alle eksterne eller interne
dokumenter, rapporter, erklæringer, reklamer, meddelelser og breve og andet
materiale, der er henvendt til eller i skriftlig, mundtlig, elektronisk eller
anden form påtænkes distribueret til potentielle investorer eller indehavere af
andele eller kapitalandele eller kompetente myndigheder.
Artikel 6
Gældende regler
1.           En pengemarkedsforening skal
til enhver tid opfylde bestemmelserne i denne forordning. 
2.           En pengemarkedsforening, som
er et investeringsinstitut, og dennes forvalter skal til enhver tid opfylde
kravene i direktiv 2009/65/EF, medmindre andet er fastsat i denne forordning. 
3.           En pengemarkedsforening, som
er en AIF, og dennes forvalter skal til enhver tid opfylde kravene i direktiv
2011/61/EU, medmindre andet er fastsat i denne forordning. 
4.           Forvalteren af
pengemarkedsforeningen er ansvarlig for at sikre overholdelse af bestemmelserne
i denne forordning. Forvalteren hæfter for skade eller tab, der måtte opstå som
følge af manglende overholdelse af bestemmelserne i denne forordning.
5.           Denne forordning er ikke til
hinder for, at pengemarkedsforeninger anvender investeringsgrænser, der er mere
restriktive end krævet i denne forordning.
Kapitel II
Forpligtelser vedrørende pengemarkedsforeningers investeringspolitik
Afdeling I
Almindelige bestemmelser og investerbare aktiver
Artikel 7 
Generelle principper
1.           Består en pengemarkedsforening
af flere investeringsafdelinger, betragtes hver afdeling som en separat
pengemarkedsforening i forbindelse med kapitel II-VII.
2.           Pengemarkedsforeninger, der
er godkendt som investeringsinstitutter, er kun omfattet af forpligtelserne
vedrørende investeringsinstitutters investeringspolitik, jf. artikel 49, 50 og
50a, artikel 51, stk. 2, og artikel 52-57 i direktiv 2009/65/EF, hvis det
udtrykkeligt fremgår af denne forordning. 
Artikel 8
Investerbare aktiver
1.           Pengemarkedsforeninger må kun
investere i en eller flere af følgende kategorier af finansielle aktiver og kun
på de betingelser, der er fastsat i denne forordning:
a)      pengemarkedsinstrumenter
b)      indlån i kreditinstitutter
c)      finansielle derivater
d)      omvendte genkøbsaftaler.
2.           Pengemarkedsforeninger må
ikke beskæftige sig med følgende aktiviteter:
a)      investering i andre aktiver end dem, der
er nævnt i stk. 1
b)      shortselling af pengemarkedsinstrumenter
c)      direkte eller indirekte eksponering for
aktier eller råvarer, herunder via derivater, certifikater, der repræsenterer
dem, indeks baseret på dem eller andre midler eller instrumenter, som ville
indebære eksponering for dem
d)      indgåelse af aftaler om udlån eller
indlån af værdipapirer og af genkøbsaftaler samt andre aftaler, der kan belaste
pengemarkedsforeningens aktiver 
e)      indlån og udlån af likvide midler.
Artikel 9
Investerbare pengemarkedsinstrumenter
1.           Pengemarkedsforeninger må kun
investere i pengemarkedsinstrumenter, der opfylder samtlige følgende krav:
a)      de henhører under en af de kategorier af
pengemarkedsinstrumenter, der er omhandlet i artikel 50, stk. 1, litra a), b),
c) eller h), i direktiv 2009/65/EF
b)      de har et af følgende alternative
kendetegn:
i)        perioden mellem emission og ubetinget
udløb er højst 397 dage
ii)       de har en restløbetid på højst 397 dage
c)      emittenterne af
pengemarkedsinstrumenterne er blevet tildelt en af de to højeste interne
ratinggrader i henhold til bestemmelserne i artikel 16-19 i denne forordning.
d)      I forbindelse med eksponering for securitisering
skal de supplerende krav i artikel 10 være opfyldt.
2.           Standardpengemarkedsforeninger
kan investere i pengemarkedsinstrumenter, der er omfattet af regelmæssige
afkasttilpasninger i overensstemmelse med udviklingen på pengemarkedet mindst
én gang hver 397. dag, forudsat at de ikke har en restløbetid på over to år.
3.           Stk. 1, litra c), finder ikke
anvendelse på pengemarkedsinstrumenter, der er udstedt eller garanteret af en
statslig myndighed eller centralbanken i en medlemsstat, Den Europæiske
Centralbank, Unionen, den europæiske stabilitetsmekanisme eller Den Europæiske
Investeringsbank.
Artikel 10
Investerbare securitiseringer
1.           En securitisering er
investerbar, hvis samtlige følgende betingelser er opfyldt:
a)      det underliggende engagement eller den
underliggende pulje af engagementer består udelukkende af erhvervsobligationer
b)      de underliggende erhvervsobligationer er
af høj kreditkvalitet og likvide 
c)      perioden mellem emission og ubetinget
udløb for de underliggende erhvervsobligationer er højst 397 dage, eller de har
en restløbetid på højst 397 dage.
2.           Med henblik på en ensartet
anvendelse af stk. 1 udarbejder ESMA udkast til reguleringsmæssige tekniske
standarder om:
a)      betingelserne og omstændighederne, under
hvilke det underliggende engagement eller den underliggende pulje af
engagementer anses for udelukkende at bestå af erhvervsobligationer
b)      betingelserne og de numeriske tærskler
for, hvornår de underliggende erhvervsobligationer er af høj kreditkvalitet og
likvide.
ESMA forelægger Kommissionen udkastene til de i
første afsnit omhandlede reguleringsmæssige tekniske standarder senest den […].
Kommissionen tillægges beføjelser til at vedtage
de i første afsnit omhandlede reguleringsmæssige tekniske standarder i
overensstemmelse med artikel 10-14 i forordning (EU) nr. 1095/2010.
Artikel 11
Investerbare indlån i kreditinstitutter
Pengemarkedsforeninger må kun investere i
indlån i kreditinstitutter, der opfylder samtlige følgende krav: 
a)           der er tale om indlån på anfordring
eller indlån, der til enhver tid kan hæves
b)           indlånet forfalder inden for højst
12 måneder 
c)           kreditinstituttet har sit
vedtægtsmæssige hjemsted i en medlemsstat eller, hvis kreditinstituttet har sit
vedtægtsmæssige hjemsted i et tredjeland, det er underkastet tilsynsregler, der
efter en vurdering foretaget i overensstemmelse med proceduren i artikel 107,
stk. 4, i forordning (EU) nr. 575/2013 anses for at svare til reglerne i EU-lovgivningen.
Artikel 12
Investerbare finansielle derivater
Pengemarkedsforeninger må investere i
derivater, der er optaget til handel på et reguleret marked som omhandlet i
artikel 50, stk. 1, litra a), b) eller c) i direktiv 2009/65/EF eller
over-the-counter (OTC), hvis samtlige følgende krav i alle tilfælde er opfyldt:
a)           det underliggende instrument for
derivatet består af rentesatser, valutakurser eller valutaer eller indeks, der
repræsenterer en af disse kategorier
b)           derivatet tjener kun det formål at
afdække løbetids- og kursrisikoen ved andre af pengemarkedsforeningens
investeringer
c)           modparterne i OTC-derivattransaktionerne
er institutioner, der er underkastet tilsynsmæssig regulering og overvågning og
tilhører de kategorier, som de kompetente myndigheder i pengemarkedsforeningens
hjemland har godkendt 
d)           OTC-derivaterne kan værdiansættes
dagligt på en pålidelig og verificerbar måde og kan til enhver tid sælges,
realiseres eller afvikles ved en udligningstransaktion til en rimelig værdi på
pengemarkedsforeningens initiativ.
Artikel 13
Investerbare omvendte genkøbsaftaler
1.           Pengemarkedsforeninger må kun
indgå omvendte genkøbsaftaler, hvis samtlige følgende krav er opfyldt:
a)      pengemarkedsforeningen har ret til at
opsige aftalen til enhver tid med en frist på højst to arbejdsdage 
b)      markedsværdien af de aktiver, der
modtages som led i den omvendte genkøbsaftale, svarer til enhver tid mindst til
størrelsen af det udbetalte beløb.
2.           De aktiver, der modtages af
pengemarkedsforeningen som led i en omvendt genkøbsaftale, skal være
pengemarkedsinstrumenter, der opfylder betingelserne i artikel 9.
3.           Securitiseringer som
defineret i artikel 10 må ikke modtages af pengemarkedsforeningen som led i en
omvendt genkøbsaftale. De aktiver, der modtages af pengemarkedsforeningen som
led i en omvendt genkøbsaftale, må ikke sælges, geninvesteres, pantsættes eller
på anden måde overdrages.
4.           De aktiver, der modtages af
pengemarkedsforeningen som led i en omvendt genkøbsaftale, indgår i beregningen
af grænserne vedrørende diversificering og koncentration som fastsat i denne
forordning.
5.           Uanset stk. 2 kan en
pengemarkedsforening som led i en omvendt genkøbsaftale modtage likvide
værdipapirer eller pengemarkedsinstrumenter, der ikke opfylder betingelserne i
artikel 9, forudsat at disse aktiver opfylder et af følgende krav:
a)      de er af høj kreditkvalitet, og de er udstedt
eller garanteret af en statslig myndighed eller centralbanken i en medlemsstat,
Den Europæiske Centralbank, Unionen, den europæiske stabilitetsmekanisme eller
Den Europæiske Investeringsbank
b)      de er udstedt eller garanteret af en
statslig myndighed eller centralbanken i et tredjeland, forudsat at
tredjelandsudstederen af aktivet er blevet tildelt en af de to højeste interne
ratinggrader i overensstemmelse med bestemmelserne i artikel 16-19.
Det skal over for pengemarkedsforeningens
investorer oplyses, hvilke aktiver der er modtaget som led i en omvendt
genkøbsaftale, jf. første afsnit.
De aktiver, der er modtaget som led i en omvendt
genkøbsaftale, jf. første afsnit, er omfattet af bestemmelserne i artikel 14,
stk. 6.
6.           Kommissionen tillægges
beføjelser til at vedtage delegerede retsakter i henhold til artikel 44
vedrørende kvantitative og kvalitative likviditetskrav for aktiver som
omhandlet i stk. 5 og kvantitative og kvalitative kreditkvalitetskrav for
aktiver som omhandlet i stk. 5, litra a).
I den forbindelse skal Kommissionen tage hensyn
til den rapport, der er omhandlet i artikel [509, stk. 3,] i forordning (EU)
nr. 575/2013.
Kommissionen vedtager de i første afsnit
omhandlede delegerede retsakter senest den 31. december 2014.
Afdeling II
Bestemmelser om investeringspolitik
Artikel 14
Diversificering
1.           Pengemarkedsforeninger må
højst investere 5 % af deres aktiver i hver af følgende kategorier:
a)      pengemarkedsinstrumenter, der er udstedt
af samme enhed
b)      indlån i samme kreditinstitut.
2.           Summen af alle eksponeringer
for securitiseringer må ikke overstige 10 % af en pengemarkedsforenings
aktiver.
3.           Den samlede risikoeksponering
over for en enkelt modpart til en pengemarkedsforening stammende fra
OTC-derivattransaktioner må ikke overstige 5 % af dens aktiver.
4.           De samlede likvide midler,
der stilles til rådighed for en enkelt modpart til en pengemarkedsforening ved
omvendte genkøbsaftaler, må ikke overstige 20 % af dens aktiver.
5.           Uanset de enkelte grænser i
stk. 1 og 3 må pengemarkedsforeninger ikke kumulere følgende, hvis det
resulterer i, at over 10 % af foreningens aktiver investeres i en enkelt
enhed:
a)      investeringer i pengemarkedsinstrumenter
udstedt af den pågældende enhed
b)      indlån i den pågældende enhed
c)      OTC-derivater, der giver
modpartsrisikoeksponering over for den pågældende enhed.
6.           Uanset stk. 1, litra a), kan
en kompetent myndighed tillade, at en pengemarkedsforening, i overensstemmelse
med princippet om risikospredning, investerer indtil 100 % af sine aktiver
i forskellige pengemarkedsinstrumenter udstedt eller garanteret af en statslig,
regional eller lokal myndighed eller centralbanken i en medlemsstat, Den
Europæiske Centralbank, Unionen, den europæiske stabilitetsmekanisme eller Den
Europæiske Investeringsbank, en statslig myndighed eller centralbanken i et
tredjeland eller et offentligt internationalt organ, som en eller flere
medlemsstater tilhører. 
Første afsnit finder kun anvendelse, hvis samtlige
følgende krav er opfyldt: 
a)      pengemarkedsforeningen har
pengemarkedsinstrumenter fra mindst seks forskellige emissioner fra den
pågældende emittent
b)      pengemarkedsforeningen begrænser
investeringen i pengemarkedsinstrumenter fra den samme emission til højst
30 % af sine aktiver
c)      pengemarkedsforeningen nævner i sine
fondsbestemmelser eller vedtægter udtrykkeligt den statslige, regionale eller
lokale myndighed eller centralbanken i en medlemsstat, Den Europæiske
Centralbank, Unionen, den europæiske stabilitetsmekanisme eller Den Europæiske
Investeringsbank, den statslige myndighed eller centralbanken i et tredjeland
eller det offentlige internationale organ, som en eller flere medlemsstater
tilhører, der udsteder eller garanterer pengemarkedsinstrumenter, i hvilke den
påtænker at investere over 5 % af sine aktiver
d)      pengemarkedsforeningen nævner på en
fremtrædende plads i sit prospekt og markedsføringsmateriale, at denne
undtagelse anvendes, samt den statslige, regionale eller lokale myndighed eller
centralbanken i en medlemsstat, Den Europæiske Centralbank, Unionen, den
europæiske stabilitetsmekanisme eller Den Europæiske Investeringsbank, den
statslige myndighed eller centralbanken i et tredjeland eller det offentlige
internationale organ, som en eller flere medlemsstater tilhører, der udsteder
eller garanterer pengemarkedsinstrumenter, i hvilke den påtænker at investere
over 5 % af sine aktiver.
7.           Selskaber, som indgår i samme
koncern med henblik på konsoliderede regnskaber i overensstemmelse med Rådets
direktiv 83/349/EØF[11]
eller i overensstemmelse med anerkendte internationale regnskabsregler, anses
for at være en enkelt enhed ved beregning af de grænser, der er omhandlet i
stk. 1 til 5.
Artikel 15
Koncentration
1.           En pengemarkedsforening må
højst besidde 10 % af de pengemarkedsinstrumenter, som en enkelt enhed har
udstedt.
2.           Den i stk. 1 fastsatte grænse
finder ikke anvendelse på besiddelser af pengemarkedsinstrumenter udstedt eller
garanteret af en statslig, regional eller lokal myndighed eller centralbanken i
en medlemsstat, Den Europæiske Centralbank, Unionen, den europæiske
stabilitetsmekanisme eller Den Europæiske Investeringsbank, en statslig
myndighed eller centralbanken i et tredjeland eller et offentligt
internationalt organ, som en eller flere medlemsstater tilhører.
Afdeling III
Pengemarkedsinstrumenters kreditkvalitet
Artikel 16
Intern vurderingsprocedure
1.           Forvaltere af
pengemarkedsforeninger skal indføre, implementere og konsekvent anvende en
forsvarlig og omhyggelig intern vurderingsprocedure til bedømmelse af
pengemarkedsinstrumenters kreditkvalitet under hensyn til instrumentets
emittent og selve instrumentets karakteristika. 
2.           Den interne
vurderingsprocedure skal være baseret på et internt ratingsystem og på
forsvarlige, omhyggelige, systematiske og kontinuerlige tildelingsmetoder.
Tildelingsmetoderne skal valideres af forvalteren på grundlag af historiske
erfaringer og empirisk dokumentation, herunder backtestning.
3.           Den interne
vurderingsprocedure skal opfylde følgende krav:
a)      forvaltere af pengemarkedsforeninger skal
sikre, at de oplysninger, der anvendes ved tildeling af en intern kreditrating
er af tilstrækkelig god kvalitet, ajour og fra pålidelige kilder. Forvalterne
skal implementere og løbende anvende en effektiv procedure til at indhente og
ajourføre relevante oplysninger om emittenternes karakteristika
b)      forvaltere af pengemarkedsforeninger skal
indføre og implementere hensigtsmæssige foranstaltninger til at sikre, at
tildelingen af interne ratinger er baseret på en indgående analyse af alle
tilgængelige og relevante oplysninger og tager hensyn til alle relevante faktorer,
der påvirker emittentens kreditværdighed
c)      forvaltere af pengemarkedsforeninger skal
løbende overvåge tildelingerne af interne ratinger og mindst en gang om året
tage alle tildelinger af interne ratinger op til revision. Forvalterne skal
tage tildelinger op til revision, hver gang der sker en væsentlig ændring, der
kan påvirke en intern kreditrating. Forvaltere skal indføre interne ordninger
til overvågning af virkningerne for interne kreditratinger af ændringer i
makroøkonomiske, finansmarkedsmæssige eller emittentspecifikke forhold
d)      hvis et kreditvurderingsbureau, der er
registreret hos Den Europæiske Værdipapir- og Markedstilsynsmyndighed (ESMA),
tildeler en kreditrating til en emittent af pengemarkedsinstrumenter, anses en
nedjustering under de to højeste grader af kortfristet kreditværdighed, der
anvendes af det pågældende bureau, for at være en væsentlig ændring ved
anvendelsen af litra c), og forvalteren skal i så fald iværksætte en ny
tildelingsprocedure
e)      tildelingsmetoderne skal mindst en gang
om året tages op til revision for at afklare, om de fortsat er hensigtsmæssige
set i forhold til den aktuelle portefølje og de eksterne vilkår
f)       hvis metoder, modeller eller vigtige
udgangshypoteser, der anvendes i de interne vurderingsprocedurer, ændres, tager
forvaltere af pengemarkedsforeninger hurtigst muligt og senest en måned efter
ændringen alle berørte interne kreditratinger op til revision
g)      tildelinger af interne ratinger og den
jævnlige revision af dem i regi af forvalteren af en pengemarkedsforening må
ikke foretages af personer, der udfører eller er ansvarlige for
pengemarkedsforeningens porteføljeforvaltning. 
Artikel 17
Internt ratingsystem
1.           Alle emittenter af
pengemarkedsinstrumenter, som en pengemarkedsforening har til hensigt at investere
i, tildeles en intern rating på grundlag af den interne vurderingsprocedure. 
2.           Strukturen af det interne
ratingsystem skal opfylde samtlige følgende krav:
a)      det interne ratingsystem skal være
baseret på en enhedsratingskala, som udelukkende afspejler en kvantificering af
emittentens kreditrisiko. Ratingskalaen skal have seks trin for emittenter, der
ikke har været nødlidende, og et for emittenter, der har været nødlidende
b)      der skal være en klar forbindelse mellem
emittenttrinnene, der afspejler en emittents kreditrisiko, og de
ratingkriterier, der anvendes til at fastslå det pågældende kreditrisikoniveau
c)      der skal i det interne ratingsystem tages
hensyn til pengemarkedsinstrumenters kortfristede natur.
3.           De ratingkriterier, der er
nævnt i stk. 2, litra b), skal opfylde samtlige følgende kriterier:
a)      de skal som minimum omfatte kvantitative
og kvalitative indikatorer om emittenten af instrumentet og den makroøkonomiske
og finansmarkedsmæssige situation
b)      de skal angive de fælles numeriske og
kvalitative referenceværdier, der anvendes til at vurdere de kvantitative og
kvalitative indikatorer
c)      de skal være egnede i forbindelse med den
pågældende type emittent. Der skal sondres mellem som minimum følgende typer
emittenter: statslige, regionale eller lokale offentlige myndigheder,
finansielle selskaber og ikke-finansielle selskaber
d)      i tilfælde af eksponering for securitiseringer
skal de tage hensyn til kreditrisikoen ved emittenten, strukturen af securitiseringen
og kreditrisikoen ved de underliggende aktiver.
Artikel 18
Dokumentation
1.           Forvaltere af
pengemarkedsforeninger skal dokumentere deres interne vurderingsprocedure og
det interne ratingsystem. I denne dokumentation skal indgå: 
a)      udformningen og virkemåden af de interne
vurderingsprocedurer og interne ratingsystemer beskrevet på en måde, der giver
de kompetente myndigheder mulighed for at forstå henregningen til bestemte trin
og vurdere, hvorvidt henregningen til et bestemt trin er rimelig
b)      baggrunden for og analysen til støtte for
forvalterens valg af ratingkriterierne og revisionshyppigheden herfor. I denne
analyse skal indgå de parametre og den model – og begrænsningerne herfor – der
er anvendt ved valget af ratingkriterier 
c)      alle væsentlige ændringer af den interne
vurderingsprocedure, herunder angivelse af, hvad der udløser ændringer
d)      tilrettelæggelsen af den interne
vurderingsprocedure, herunder ratingtildelingsprocessen og strukturen af den
interne kontrol 
e)      detaljerede oplysninger om tidligere
interne ratinger af emittenter og anerkendte garantistillere
f)       datoerne for tildeling af interne
ratinger
g)      de vigtigste data og den metode, der
anvendes til at udlede den interne rating, herunder de vigtigste
udgangshypoteser
h)      oplysninger om den eller de personer, der
har ansvaret for tildelingen af interne ratinger. 
2.           Den interne
vurderingsprocedure skal være nærmere beskrevet i pengemarkedsforeningens
fondsbestemmelser eller vedtægter, og alle de i stk. 1 omhandlede dokumenter
skal stilles til rådighed, hvis pengemarkedsforeningens kompetente myndigheder
eller pengemarkedsforeningens forvalters kompetente myndigheder anmoder herom.
Artikel 19
Delegerede retsakter 
Kommissionen tillægges beføjelser til at
vedtage delegerede retsakter i overensstemmelse med artikel 44 vedrørende:
a)           betingelserne for, at
ratingmetoderne anses for at være forsvarlige, omhyggelige, systematiske og
kontinuerlige, og betingelserne vedrørende validering, jf. artikel 16, stk. 2
b)           definitionerne af hvert trin med
hensyn til kvantificeringen af en emittents kreditrisiko, jf. artikel 17, stk.
2, litra a), og kriterier for at fastslå kvantificeringen af kreditrisikoen,
jf. artikel 17, stk. 2, litra b)
c)           de præcise referenceværdier for hver
kvalitativ indikator og de numeriske referenceværdier for hver kvantitativ
indikator. Disse referenceværdier for indikatorerne skal specificeres for hvert
ratingtrin under hensyn til kriterierne i artikel 17, stk. 3
d)           betydningen af væsentlig ændring,
jf. artikel 16, stk. 3, litra c).
Artikel 20
Governance i forbindelse med kreditkvalitetsvurdering
1.           De interne
vurderingsprocedurer skal godkendes af den daglige ledelse, ledelsesorganet og,
hvis en sådan findes, tilsynsfunktionen for pengemarkedsforeningens forvalter. 
Disse parter skal have en god forståelse af
forvalterens interne vurderingsprocedurer, interne ratingsystemer og
ratingmetoder og indgående kendskab til de dertil knyttede rapporter.
2.           Analyser af
pengemarkedsforeningens kreditrisikoprofil baseret på interne ratinger skal
udgøre en væsentlig del af den rapportering til parterne, der er omhandlet i
stk. 1. I rapporteringen skal som minimum indgå risikoprofilen efter trin,
migration mellem graderne, skøn over de relevante parametre pr. trin og
sammenligning af de faktiske misligholdelsesfrekvenser. Rapporteringshyppigheden
skal afhænge af, hvilke oplysninger der er tale om, og hvor vigtige de er, idet
der dog som minimum skal ske årlig rapportering.
3.           Den daglige ledelse skal
løbende sikre, at den interne vurderingsprocedure fungerer efter hensigten.
Den daglige ledelse skal løbende holdes orienteret
om, hvordan den interne vurderingsprocedure fungerer, de områder, hvor der er
konstateret mangler, og fremskridt med hensyn til bestræbelser og tiltag, der
er gjort for at rette op på tidligere konstaterede mangler.
Kapitel III
Forpligtelser vedrørende pengemarkedsforeningers risikostyring
Artikel 21
Porteføljebestemmelser for pengemarkedsforeninger med kort løbetid
Pengemarkedsforeninger med kort løbetid skal
til enhver tid opfylde samtlige følgende porteføljekrav:
a)           deres portefølje skal have en vægtet
gennemsnitlig renteløbetid (VGR) på højst 60 dage
b)           deres portefølje skal have en vægtet
gennemsnitlig restlevetid (VGL) på højst 120 dage
c)           mindst 10 % af deres aktiver
skal bestå af aktiver med udløb inden for en dag. Pengemarkedsforeninger med
kort løbetid må ikke investere i andre aktiver end aktiver med udløb inden for
en dag, hvis en sådan erhvervelse ville medføre, at pengemarkedsforeningen med
kort løbetid ville have mindre end 10 % af sin portefølje investeret i
aktiver med udløb inden for en dag
d)           mindst 20 % af deres aktiver
skal bestå af aktiver med udløb inden for en uge. Pengemarkedsforeninger med
kort løbetid må ikke investere i andre aktiver end aktiver med udløb inden for
en uge, hvis en sådan erhvervelse ville medføre, at pengemarkedsforeningen med
kort løbetid ville have mindre end 20 % af sin portefølje investeret i
aktiver med udløb inden for en uge.
Artikel 22
Porteføljebestemmelser for standardpengemarkedsforeninger
1.           Standardpengemarkedsforeninger
skal til enhver tid opfylde samtlige følgende porteføljekrav:
a)      deres portefølje skal konstant have en
VGR på højst 6 måneder
b)      deres portefølje skal konstant have en
VGL på højst 12 måneder
c)      mindst 10 % af deres aktiver skal
bestå af aktiver med udløb inden for en dag. Standardpengemarkedsforeninger må
ikke investere i andre aktiver end aktiver med udløb inden for en dag, hvis en
sådan erhvervelse ville medføre, at standardpengemarkedsforeningen ville have
mindre end 10 % af sin portefølje investeret i aktiver med udløb inden for
en dag
d)      mindst 20 % af deres aktiver skal
bestå af aktiver med udløb inden for en uge. Standardpengemarkedsforeninger må
ikke investere i andre aktiver end aktiver med udløb inden for en uge, hvis en
sådan erhvervelse ville medføre, at standardpengemarkedsforeningen ville have
mindre end 20 % af sin portefølje investeret i aktiver med udløb inden for
en uge.
2.           Standardpengemarkedsforeninger
må investere op til 10 % af deres aktiver i pengemarkedsinstrumenter, der
er udstedt af en enkelt enhed. 
3.           Uanset den individuelle
grænse i stk. 2 må en standardpengemarkedsforening kombinere følgende, selv om
det resulterer i, at op til 15 % af foreningens aktiver investeres i en
enkelt enhed:
a)      investeringer i pengemarkedsinstrumenter
udstedt af den pågældende enhed
b)      indlån i den pågældende enhed
c)      OTC-derivater, der giver
modpartsrisikoeksponering over for den pågældende enhed.
4.           Investorerne i en
standardpengemarkedsforening skal oplyses om alle porteføljeaktiver, som pengemarkedsforeningen
investerer i i henhold til stk. 2 og 3.
5.           En
standardpengemarkedsforening må ikke have form af en pengemarkedsforening med
konstant nettoaktivværdi.
Artikel 23
Kreditvurderinger af pengemarkedsforeninger
En pengemarkedsforening eller en forvalter af
en pengemarkedsforening må ikke anmode et kreditvurderingsbureau om at foretage
en kreditvurdering af pengemarkedsforeningen eller betale et
kreditvurderingsbureau for at foretage en sådan kreditvurdering.
Artikel 24
Kend din kunde-politik
1.           Forvaltere af
pengemarkedsforeninger skal indføre, implementere og anvende procedurer og
udvise rettidig omhu for at fastslå antallet af investorer i en
pengemarkedsforening, deres behov og adfærd og størrelsen af deres besiddelser
med henblik på korrekt at forudsige effekten af samtidig indløsning fra flere
investorers side. Med henblik herpå skal forvaltere af pengemarkedsforeninger
som minimum tage hensyn til følgende faktorer:
a)      identificerbare mønstre i investorers
kontantbehov
b)      de forskellige investorers kompleksitet
c)      de forskellige investorers risikoaversion
d)      graden af forbindelser eller nær
tilknytning mellem forskellige investorer i pengemarkedsforeningen.
2.           Forvaltere af
pengemarkedsforeninger skal sikre:
a)      at værdien af andele eller kapitalandele,
der indehaves af en enkelt investor, ikke på noget tidspunkt overstiger værdien
af aktiver med udløb inden for en dag
b)      at en investors indløsning ikke har
væsentlig indflydelse på pengemarkedsforeningens likviditetsprofil.
Artikel 25
Stresstestning
1.           For hver pengemarkedsforening
skal der findes solide stresstestningsprocesser, der giver mulighed for at
identificere mulige hændelser eller fremtidige ændringer i de økonomiske
forhold, der kan have ugunstige konsekvenser for pengemarkedsforeningen.
Forvaltere af pengemarkedsforeninger skal jævnligt gennemføre stresstestning og
udarbejde handlingsplaner for forskellige mulige scenarier.
Stresstestene skal være baseret på objektive
kriterier og tage hensyn til konsekvenserne af alvorlige sandsynlige scenarier.
I stresstestscenarierne skal der som minimum tages hensyn til
referenceparametre, herunder følgende faktorer:
a)      hypotetiske ændringer i
likviditetsniveauet for de aktiver, som pengemarkedsforeningen har i sin
portefølje
b)      hypotetiske ændringer i
kreditrisikoniveauet for de aktiver, som pengemarkedsforeningen har i sin
portefølje, herunder kredithændelser og ratinghændelser
c)      hypotetiske bevægelser i rentesatserne
d)      hypotetiske indløsningsniveauer.
2.           I tilfælde af
pengemarkedsforeninger med konstant nettoaktivværdi skal stresstestene for
forskellige scenarier desuden give et skøn over forskellen mellem den konstante
nettoaktivværdi pr. andel eller kapitalandel og nettoaktivværdien pr. andel
eller kapitalandel, herunder virkningen af forskellen på
nettoaktivværdibufferen.
3.           Hvis stresstesten viser, at
pengemarkedsforeningen er sårbar, skal pengemarkedsforeningens forvalter træffe
foranstaltninger for at styrke pengemarkedsforeningens robusthed, herunder
foranstaltninger, der forbedrer likviditeten eller kvaliteten af
pengemarkedsforeningens aktiver.
4.           Der skal gennemføres
stresstestning med en hyppighed, der fastsættes af bestyrelsen for
pengemarkedsforeningens forvalter under hensyn til, hvad der er et passende og
hensigtsmæssigt interval i lyset af markedsvilkårene, og under hensyn til
eventuelle påtænkte ændringer i pengemarkedsforeningens portefølje. Hyppigheden
skal som minimum være årlig.
5.           Der skal for bestyrelsen for
pengemarkedsforeningens forvalter forelægges en udførlig rapport med
resultaterne af stresstesten. Bestyrelsen skal om nødvendigt ændre den
foreslåede handlingsplan og godkende den endelige handlingsplan.
Rapporten med redegørelsen for resultaterne af
stresstesten og handlingsplanen skal foreligge skriftligt og opbevares i mindst
fem år.
6.           Rapporten med resultaterne af
stresstesten forelægges for forvalterens og pengemarkedsforeningens kompetente
myndigheder. De kompetente myndigheder fremsender rapporten til ESMA.
7.           ESMA udsteder retningslinjer
med henblik på at fastsætte fælles referenceparametre for
stresstestscenarierne, der skal indgå i stresstestene, under hensyn til de
faktorer, der er anført i stk. 1. Retningslinjerne ajourføres mindst årligt
under hensyn til den seneste markedsudvikling.
Kapitel IV
Værdiansættelsesbestemmelser
Artikel 26
Værdiansættelse af pengemarkedsforeningers aktiver
1.           Pengemarkedsforeningers
aktiver skal værdiansættes mindst dagligt.
2.           Pengemarkedsforeningers
aktiver skal så vidt muligt værdiansættes ved en opgørelse til markedsværdi.
3.           Når der foretages opgørelse
af aktiverne til markedsværdi, anvendes den mere forsigtighedsbaserede del af
købs- og salgsbuddet, medmindre der kan indgås handel til middelkurs.

Når der foretages opgørelse til markedsværdi, må
der kun anvendes markedsdata af forsvarlig kvalitet. Kvaliteten af
markedsdataene vurderes på grundlag af samtlige følgende faktorer:
a)      antallet af modparter og disses kvalitet
b)      volumen og omsætning i markedet for det
pågældende aktiv
c)      emissionsstørrelsen og den andel af
emissionen, som pengemarkedsforeningen påtænker at købe eller sælge.
4.           Hvis det ikke er muligt at
foretage opgørelse til markedsværdi, eller hvis kvaliteten af markedsdataene
ikke er tilfredsstillende, værdiansættes en pengemarkedsforenings aktiv
konservativt ved opgørelse til modelværdi.
Modellen skal give et præcist skøn over det
pågældende aktivs indre værdi på grundlag af følgende ajourførte nøglefaktorer:
a)      volumen og omsætning i markedet for det
pågældende aktiv
b)      emissionsstørrelsen og den andel af
emissionen, som pengemarkedsforeningen påtænker at købe eller sælge
c)      markedsrisikoen, renterisikoen og
kreditrisikoen i forbindelse med det pågældende aktiv.
Når der foretages opgørelse til modelværdi, må der
ikke anvendes værdiansættelsesmodeller baseret på opgørelse til amortiseret
kostpris.
5.           Ud over metoden med opgørelse
til markedsværdi, jf. stk. 2 og 3, og metoden med opgørelse til modelværdi, jf.
stk. 4, kan aktiverne i en pengemarkedsforening med konstant nettoaktivværdi
også værdiansættes under anvendelse af metoden med opgørelse til amortiseret
kostpris. 
Artikel 27
Beregning af nettoaktivværdien pr. andel eller kapitalandel
1.           Nettoaktivværdien pr. andel
eller kapitalandel beregnes som forskellen mellem summen af alle en
pengemarkedsforenings aktiver og summen af alle pengemarkedsforeningens
passiver efter metoden med opgørelse til markedsværdi og opgørelse til
modelværdi divideret med antallet af cirkulerende andele eller kapitalandele i
pengemarkedsforeningen.
Nettoaktivværdien pr. andel eller kapitalandel
beregnes for hver pengemarkedsforening, uanset om der er tale om en
pengemarkedsforening med konstant nettoaktivværdi eller ej.
2.           Nettoaktivværdien pr. andel
eller kapitalandel afrundes til nærmeste basispoint eller modværdien hertil,
hvis nettoaktivværdien offentliggøres i en valutaenhed. 
3.           Nettoaktivværdien pr. andel
eller kapitalandel i en pengemarkedsforening beregnes mindst dagligt.
4.           Den konstante nettoaktivværdi
pr. andel eller kapitalandel beregnes som forskellen mellem summen af alle
aktiverne i en pengemarkedsforening med konstant nettoaktivværdi og summen af
alle passiverne i en pengemarkedsforening med konstant nettoaktivværdi
værdiansat efter metoden med opgørelse til amortiseret kostpris divideret med
antallet af cirkulerende andele eller kapitalandele i pengemarkedsforeningen
med konstant nettoaktivværdi.
5.           Den konstante nettoaktivværdi
pr. andel eller kapitalandel i en pengemarkedsforening med konstant
nettoaktivværdi afrundes til nærmeste procentpoint eller modværdien hertil,
hvis nettoaktivværdien offentliggøres i en valutaenhed.
6.           Forskellen mellem den
konstante nettoaktivværdi pr. andel eller kapitalandel og nettoaktivværdien pr.
andel eller kapitalandel i en pengemarkedsforening med konstant nettoaktivværdi
skal løbende overvåges.
Artikel 28
Emissions- og indløsningskurs
1.           Andele eller kapitalandele i
pengemarkedsforeninger udstedes eller indløses til en kurs, der svarer til
nettoaktivværdien i pengemarkedsforeningen pr. andel eller kapitalandel.
2.           Uanset stk. 1 udstedes eller indløses
andele eller kapitalandele i pengemarkedsforeninger med konstant
nettoaktivværdi til en kurs, der svarer til den konstante nettoaktivværdi i
pengemarkedsforeningen pr. andel eller kapitalandel.
Kapitel V
Særlige krav for pengemarkedsforeninger med konstant nettoaktivværdi
Artikel 29
Supplerende krav for pengemarkedsforeninger med konstant nettoaktivværdi
1.           Pengemarkedsforeninger må
ikke til værdiansættelse anvende metoden med opgørelse til amortiseret kostpris
eller offentliggøre en konstant nettoaktivværdi pr. andel eller kapitalandel
eller afrunde den konstante nettoaktivværdi pr. andel eller kapitalandel til
det nærmeste procentpoint eller modværdien hertil, hvis nettoaktivværdien
offentliggøres i en valutaenhed, medmindre de udtrykkeligt er godkendt som
pengemarkedsforeninger med konstant nettoaktivværdi.
2.           En pengemarkedsforening med
konstant nettoaktivværdi skal opfylde samtlige følgende supplerende krav:
a)      den har etableret en
nettoaktivværdibuffer i overensstemmelse med kravene i artikel 30
b)      den kompetente myndighed for
pengemarkedsforeningen med konstant nettoaktivværdi har godkendt en detaljeret
plan udarbejdet af pengemarkedsforeningen indeholdende de nærmere vilkår for
anvendelsen af bufferen i overensstemmelse med artikel 31
c)      den kompetente myndighed for
pengemarkedsforeningen med konstant nettoaktivværdi har godkendt
pengemarkedsforeningens ordninger til at genopfylde bufferen og den finansielle
styrke af den enhed, der forventes at finansiere genopfyldningen 
d)      fondsbestemmelserne eller vedtægterne for
pengemarkedsforeningen med konstant nettoaktivværdi indeholder klare procedurer
for konvertering af pengemarkedsforeningen med konstant nettoaktivværdi til en
pengemarkedsforening, der ikke må anvende metoden med opgørelse til amortiseret
kostpris eller afrundingsmetoden 
e)      pengemarkedsforeningen med konstant
nettoaktivværdi og dens forvalter har klare og gennemsigtige
governancestrukturer, der entydigt identificerer og tildeler ansvar for de
forskellige governanceniveauer
f)       pengemarkedsforeningen med konstant
nettoaktivværdi har indført klare og effektive kommunikationsværktøjer over for
investorerne, der sikrer øjeblikkelig oplysning om eventuel anvendelse eller
genopfyldning af nettoaktivværdibufferen og konverteringen af pengemarkedsforeningen
med konstant nettoaktivværdi 
g)      fondsbestemmelserne eller vedtægterne for
pengemarkedsforeningen med konstant nettoaktivværdi angiver klart, at
foreningen ikke må modtage ekstern støtte på anden måde end gennem
nettoaktivværdibufferen.
Artikel 30
Nettoaktivværdibuffer
1.           Alle pengemarkedsforeninger
med konstant nettoaktivværdi skal etablere og vedligeholde en
nettoaktivværdibuffer, der til enhver tid udgør mindst 3 % af den samlede
værdi af aktiverne i pengemarkedsforeningen med konstant nettoaktivværdi. Den
samlede værdi af aktiverne i pengemarkedsforeninger med konstant
nettoaktivværdi beregnes som summen af værdien af hvert aktiv i
pengemarkedsforeningen fastsat i overensstemmelse med artikel 26, stk. 3 eller
4.
Nettoaktivværdibufferen må udelukkende anvendes
til at dække forskelle mellem den konstante nettoaktivværdi i
pengemarkedsforeningen med konstant nettoaktivværdi pr. andel eller
kapitalandel og nettoaktivværdien i pengemarkedsforeningen med konstant
nettoaktivværdi pr. andel eller kapitalandel, jf. artikel 31.
2.           Beløbene i
nettoaktivværdibufferen indgår ikke i beregningen af nettoaktivværdien eller
den konstante nettoaktivværdi i pengemarkedsforeningen med konstant
nettoaktivværdi.
3.           Nettoaktivværdibufferen må
udelukkende bestå af likvide midler.
4.           Nettoaktivværdibufferen skal
være anbragt på en beskyttet reservekonto, der i pengemarkedsforeningens navn
og på dennes vegne er oprettet i et kreditinstitut, som opfylder kravene i
artikel 11, litra c). 
Reservekontoen skal holdes adskilt fra andre konti
tilhørende pengemarkedsforeningen, fra konti tilhørende forvalteren af
pengemarkedsforeningen, fra konti tilhørende andre af kreditinstituttets kunder
og fra konti tilhørende andre enheder, der finansierer nettoaktivværdibufferen.
Reservekontoen og midler på reservekontoen må ikke
anvendes til nogen form for pant eller sikkerhedsstillelse. Hvis forvalteren af
pengemarkedsforeningen, det kreditinstitut, hvor kontoen er oprettet, eller en
enhed, der har finansieret nettoaktivværdibufferen, bliver insolvent, kan
reservekontoen ikke udloddes til eller realiseres til fordel for den insolvente
enheds kreditorer.
5.           Reservekontoen må udelukkende
anvendes til fordel for pengemarkedsforeningen. En overførsel af midler fra
reservekontoen må kun finde sted på de betingelser, der er fastsat i artikel
31, stk. 2, litra b), og artikel 31, stk. 3, litra a).
6.           Depositaren for
pengemarkedsforeningen med konstant nettoaktivværdi påser, at overførsler fra
reservekontoen sker i overensstemmelse med bestemmelserne i dette kapitel.
7.           Pengemarkedsforeningen med
konstant nettoaktivværdi fastlægger skriftligt klare og detaljerede ordninger
med den enhed, der forventes at finansiere genopfyldningen af
nettoaktivværdibufferen. Ordningerne skal indeholde en udtrykkelig forpligtelse
til at finansiere genopfyldningen og pålægge enheden at finansiere
genopfyldningen under anvendelse af dennes egne finansielle ressourcer.
Ordningerne for genopfyldning og identiteten af
den enhed, der forventes at finansiere genopfyldningen, skal fremgå af
fondsbestemmelserne eller vedtægterne for pengemarkedsforeningen med konstant
nettoaktivværdi.
Artikel 31
Anvendelse af nettoaktivværdibufferen
1.           Nettoaktivværdibufferen må
kun anvendes i tilfælde af tegninger og indløsninger til at udligne forskellen
mellem den konstante nettoaktivværdi pr. andel eller kapitalandel og
nettoaktivværdien pr. andel eller kapitalandel.
2.           Ved anvendelsen af stk. 1
gælder i tilfælde af tegninger:
a)      hvis den konstante nettoaktivværdi, til
hvilken en andel eller kapitalandel tegnes, er højere end nettoaktivværdien pr.
andel eller kapitalandel, krediteres den positive difference reservekontoen
b)      hvis den konstante nettoaktivværdi, til
hvilken en andel eller kapitalandel tegnes, er lavere end nettoaktivværdien pr.
andel eller kapitalandel, debiteres den negative difference reservekontoen.
3.           Ved anvendelsen af stk. 1
gælder i tilfælde af indløsninger:
a)      hvis den konstante nettoaktivværdi, til
hvilken en andel eller kapitalandel indløses, er højere end nettoaktivværdien
pr. andel eller kapitalandel, debiteres den negative difference reservekontoen
b)      hvis den konstante nettoaktivværdi, til
hvilken en andel eller kapitalandel indløses, er lavere end nettoaktivværdien
pr. andel eller kapitalandel, krediteres den positive difference
reservekontoen.
Artikel 32
Eskalationsprocedure
1.           Pengemarkedsforeninger med
konstant nettoaktivværdi skal etablere og implementere en eskalationsprocedure,
der sikrer, at personer, der er kompetente til at handle for foreningen, i tide
reagerer på den negative difference mellem den konstante nettoaktivværdi pr.
andel eller kapitalandel og nettoaktivværdien pr. andel eller kapitalandel.
2.           Det skal i
eskalationsproceduren kræves:
a)      at den daglige ledelse af forvalteren af
pengemarkedsforeningen med konstant nettoaktivværdi orienteres, hvis den
negative difference når 10 basispoint eller modværdien hertil, hvis
nettoaktivværdien offentliggøres i en valutaenhed
b)      at bestyrelsen for forvalteren af
pengemarkedsforeningen med konstant nettoaktivværdi, de kompetente myndigheder
for pengemarkedsforeningen med konstant nettoaktivværdi samt ESMA orienteres,
hvis den negative difference når 15 basispoint eller modværdien hertil, hvis
nettoaktivværdien offentliggøres i en valutaenhed
c)      at de kompetente personer vurderer
årsagen til den negative difference og træffer passende foranstaltninger til at
begrænse de negative virkninger.
Artikel 33
Genopfyldning af nettoaktivværdibufferen
1.           Når størrelsen af
nettoaktivværdibufferen falder under 3 %, skal den genopfyldes. 
2.           Hvis nettoaktivværdibufferen
ikke er blevet genopfyldt, og størrelsen af nettoaktivværdibufferen i en måned
forbliver 10 basispoint under de 3 %, der er omhandlet i artikel 30, stk.
1, ophører pengemarkedsforeningen automatisk med at være en
pengemarkedsforening med konstant nettoaktivværdi og må ikke længere anvende
metoden med opgørelse til amortiseret kostpris eller afrunding. 
Pengemarkedsforeningen med konstant
nettoaktivværdi orienterer straks alle investorer herom skriftligt på en klar
og forståelig måde.
Artikel 34
Den kompetente myndigheds beføjelser vedrørende nettoaktivværdibufferen
1.           Den kompetente myndighed for
pengemarkedsforeningen med konstant nettoaktivværdi orienteres straks om et
fald under 3 % i størrelsen af nettoaktivværdibufferen.
2.           Den kompetente myndighed for
pengemarkedsforeningen med konstant nettoaktivværdi og ESMA orienteres straks,
hvis størrelsen af nettoaktivværdibufferen falder med 10 basispoint under de
3 %, der er omhandlet i artikel 30, stk. 1. 
3.           Efter den orientering, der er
omhandlet i stk. 1, overvåger den kompetente myndighed nøje
pengemarkedsforeningen med konstant nettoaktivværdi.
4.           Efter den orientering, der er
omhandlet i stk. 2, påser den kompetente myndighed, at nettoaktivværdibufferen
er blevet genopfyldt, eller at pengemarkedsforeningen er ophørt med at anse sig
for at være en pengemarkedsforening med konstant nettoaktivværdi og har oplyst
sine investorer herom.
Kapitel VI
Ekstern støtte
Artikel 35
Ekstern støtte
1.           Pengemarkedsforeninger med
konstant nettoaktivværdi må kun modtage ekstern støtte i den form og på de
betingelser, der er fastsat i artikel 30 til 34.
2.           Andre pengemarkedsforeninger
end pengemarkedsforeninger med konstant nettoaktivværdi må kun modtage ekstern
støtte på de betingelser, der er fastsat i artikel 36.
3.           Ved ekstern støtte forstås
direkte eller indirekte støtte tilbudt af tredjemand med det formål eller med
den faktiske virkning at garantere pengemarkedsforeningens likviditet eller
stabilisere nettoværdien af pengemarkedsforeningens aktiver pr. andel eller
kapitalandel.
Ekstern støtte indbefatter:
a)      likviditetstilførsel fra tredjemand
b)      tredjemands erhvervelse af aktiver i
pengemarkedsforeningen til en kunstigt høj kurs
c)      tredjemands erhvervelse af andele eller kapitalandele
i pengemarkedsforeningen for at tilføre foreningen likviditet
d)      tredjemands udstedelse af eksplicitte
eller implicitte garantier eller skriftlige støtteerklæringer til fordel for
pengemarkedsforeningen
e)      handlinger fra tredjemands side, der som
direkte eller indirekte formål har at bevare pengemarkedsforeningens
likviditetsprofil og nettoaktivværdien pr. andel eller kapitalandel.
Artikel 36
Ekstraordinære tilfælde
1.           I ekstraordinære tilfælde
begrundet i systemiske konsekvenser eller ugunstige markedsforhold kan den
kompetente myndighed give en pengemarkedsforening, der ikke er en
pengemarkedsforening med konstant nettoaktivværdi, tilladelse til at modtage
ekstern støtte som omhandlet i artikel 35 med det formål eller med den faktiske
virkning at garantere pengemarkedsforeningens likviditet eller stabilisere
nettoværdien af pengemarkedsforeningens aktiver pr. andel eller kapitalandel,
forudsat at samtlige følgende betingelser er opfyldt:
a)      pengemarkedsforeningen begrunder behørigt
nødvendigheden af ekstern støtte og påviser gennem fuldgyldige beviser, at der
er et påtrængende behov for ekstern støtte
b)      den eksterne støtte er begrænset med
hensyn til størrelsen af det beløb, der stilles til rådighed, og den periode,
hvori det stilles til rådighed
c)      den kompetente myndighed finder det
godtgjort, at leverandøren af den eksterne støtte er finansielt sund og har
tilstrækkelige finansielle ressourcer til uden negative konsekvenser at modstå
tab som følge af den eksterne støtte, der er ydet.
2.           Hvis leverandøren af den
eksterne støtte er en enhed, der er underlagt tilsyn, gælder ved anvendelsen af
stk. 1, litra c), at der skal indhentes tilladelse fra enhedens
tilsynsmyndighed for at sikre, at den støtte, der skal ydes af enheden, er
dækket af tilstrækkelig egenkapital fra enhedens side og er i overensstemmelse
med enhedens risikostyringssystem.
3.           Hvis de i stk. 1 omhandlede
betingelser for at modtage ekstern støtte er opfyldt, oplyser
pengemarkedsforeningen straks alle investorer herom skriftligt og på en klar og
forståelig måde.
Kapitel VII
Krav om gennemsigtighed
Artikel 37
Gennemsigtighed 
1.           Pengemarkedsforeninger skal
klart angive, om de er pengemarkedsforeninger med kort løbetid eller
standardpengemarkedsforeninger, i eksterne eller interne dokumenter, rapporter,
erklæringer, reklamer, breve eller andre former for skriftlig dokumentation
udstedt af foreningerne selv eller af deres forvaltere, der er henvendt til
eller påtænkes distribueret til potentielle investorer, indehavere af andele
eller kapitalandele eller de kompetente myndigheder for
pengemarkedsforeningerne eller disses forvaltere.
Pengemarkedsforeninger med konstant
nettoaktivværdi skal klart angive, at de er pengemarkedsforeninger med konstant
nettoaktivværdi, i eksterne eller interne dokumenter, rapporter, erklæringer,
reklamer, breve eller andre former for skriftlig dokumentation udstedt af
foreningerne selv eller af deres forvaltere, der er henvendt til eller påtænkes
distribueret til potentielle investorer, indehavere af andele eller
kapitalandele eller de kompetente myndigheder for pengemarkedsforeningerne
eller disses forvaltere.
2.           I dokumentation fra
pengemarkedsforeninger i markedsføringsøjemed skal samtlige følgende
oplysninger klart fremgå:
a)      at pengemarkedsforeningen ikke er en
garanteret investering
b)      at pengemarkedsforeningen ikke er
afhængig af ekstern støtte til sikring af pengemarkedsforeningens likviditet
eller stabilisering af nettoaktivværdien pr. andel eller kapitalandel
c)      at risikoen for tab af kapitalen bæres af
investoren.
3.           Meddelelser fra
pengemarkedsforeningen eller dennes forvalter til investorerne eller
potentielle investorer må ikke på nogen måde give formodning om, at en
investering i pengemarkedsforeningens andele eller kapitalandele er garanteret.
4.           Investorer i en
pengemarkedsforening skal klart oplyses om den eller de metoder, som
pengemarkedsforeningen anvender til at værdiansætte pengemarkedsforeningens
aktiver og beregne nettoaktivværdien.
5.           Ud over de oplysninger, der
skal stilles til rådighed i henhold til stk. 1 til 4, skal
pengemarkedsforeninger med konstant nettoaktivværdi klart over for investorer
og potentielle investorer forklare anvendelsen af metoden med opgørelse til
amortiseret kostpris og/eller metoden med afrunding. Pengemarkedsforeninger med
konstant nettoaktivværdi skal angive størrelsen af deres nettoaktivværdibuffer
og proceduren til at udligne den konstante nettoaktivværdi pr. andel eller
kapitalandel og nettoaktivværdien pr. andel eller kapitalandel og skal klart
angive, hvilken rolle bufferen spiller, og risikoen i forbindelse med bufferen.
Pengemarkedsforeninger med konstant nettoaktivværdi skal klart angive, hvordan
nettoaktivværdibufferen genopfyldes, og hvilken enhed der forventes at
finansiere genopfyldningen. De skal stille alle oplysninger vedrørende
overholdelse af betingelserne i artikel 29, stk. 2, litra a)-g), til rådighed
for investorerne.
Artikel 38
Rapportering til de kompetente myndigheder
1.           Forvaltere af
pengemarkedsforeninger skal for hver forvaltet pengemarkedsforening indberette
oplysninger til pengemarkedsforeningens kompetente myndighed, som minimum
kvartalsvis. Forvalteren skal efter anmodning også forelægge oplysningerne for
forvalterens kompetente myndighed, hvis denne er forskellig fra
pengemarkedsforeningens kompetente myndighed.
2.           De oplysninger, der
indberettes i henhold til stk. 1, skal omfatte følgende punkter:
a)      pengemarkedsforeningens type og kendetegn
b)      porteføljeindikatorer som f.eks. den
samlede aktivværdi, nettoaktivværdien, VGR, VGL, opdeling efter restløbetid
samt likviditet og afkast
c)      størrelsen af og udviklingen i
nettoaktivværdibufferen
d)      resultaterne af stresstest
e)      oplysninger om aktiverne i
pengemarkedsforeningens portefølje:
i) kendetegnene for hvert aktiv, f.eks. navn,
land, emittentkategori, risiko eller løbetid og tildelte interne ratinger
ii) aktivtype, herunder oplysninger om modparten,
hvis der er tale om derivater eller omvendte genkøbsaftaler
f)       oplysninger om pengemarkedsforeningens
passiver, herunder følgende punkter:
i) det land, hvor investoren er etableret
ii) investorkategorien
iii) tegnings- og indløsningsaktivitet.
De kompetente myndigheder kan om nødvendigt i
begrundede tilfælde anmode om supplerende oplysninger.
3.           ESMA udarbejder udkast til
gennemførelsesmæssige tekniske standarder vedrørende en rapporteringsmodel, der
indeholder samtlige de oplysninger, der er anført i stk. 2.
Kommissionen tillægges beføjelser til at vedtage
de i første afsnit omhandlede gennemførelsesmæssige tekniske standarder i
overensstemmelse med artikel 15 i forordning (EU) nr. 1095/2010.
4.           De kompetente myndigheder
fremsender til ESMA alle oplysninger, de modtager i henhold til denne artikel,
og andre meddelelser eller oplysninger, de udveksler med pengemarkedsforeningen
eller dennes forvalter i medfør af denne forordning. Sådanne oplysninger
fremsendes til ESMA senest 30 dage efter udgangen af rapporteringskvartalet. 
ESMA samler oplysningerne med henblik på at
oprette en central database over alle pengemarkedsforeninger, der er etableret,
forvaltes eller markedsføres i Unionen. Den Europæiske Centralbank har
adgangsret til denne database udelukkende til statistiske formål.
Kapitel VIII
Tilsyn
Artikel 39
De kompetente myndigheders tilsyn
1.           De kompetente myndigheder
fører løbende tilsyn med, at bestemmelserne i denne forordning overholdes.
2.           Pengemarkedsforeningens
kompetente myndighed er ansvarlig for at føre tilsyn med, at bestemmelserne i
kapitel II til VII overholdes.
3.           Pengemarkedsforeningens
kompetente myndighed er ansvarlig for at føre tilsyn med, at forpligtelserne i
fondsbestemmelserne eller vedtægterne og forpligtelserne i prospektet, som skal
være i overensstemmelse med denne forordning, overholdes.
4.           Forvalterens kompetente
myndighed er ansvarlig for at føre tilsyn med, at ordningerne for og
organiseringen af forvalteren er tilstrækkelige, således at forvalteren af
pengemarkedsforeningen er i stand til at overholde de forpligtelser og regler,
der vedrører oprettelse og drift af alle de pengemarkedsforeninger, forvalteren
forvalter.
5.           De kompetente myndigheder
skal føre tilsyn med investeringsinstitutter eller AIF'er, der er etableret
eller markedsføres på deres områder, for at påse, at de ikke anvender
betegnelsen pengemarkedsforening eller udgiver sig for at være en pengemarkedsforening,
medmindre de opfylder betingelserne i denne forordning.
Artikel 40
De kompetente myndigheders beføjelser
1.           De kompetente myndigheder
tillægges alle de tilsyns- og undersøgelsesbeføjelser, der er nødvendige for,
at de kan udøve deres opgaver i henhold til denne forordning. 
2.           De beføjelser, der er tillagt
kompetente myndigheder i henhold til direktiv 2009/65/EF og direktiv
2011/61/EU, udøves også med hensyn til denne forordning.
Artikel 41
ESMA's beføjelser og kompetence
1.           ESMA tillægges de beføjelser,
der er nødvendige for, at myndigheden kan udføre de opgaver, som pålægges den i
henhold til denne forordning.
2.           ESMA's beføjelser i henhold
til direktiv 2009/65/EF og direktiv 2011/61/EU udøves også med hensyn til denne
forordning og i overensstemmelse med forordning (EF) nr. 45/2001. 
3.           Med henblik på forordning
(EU) nr. 1095/2010 henregnes nærværende forordning blandt yderligere juridisk
bindende EU-retsakter, hvorved myndigheden tillægges opgaver, jf. artikel 1,
stk. 2, i forordning (EU) nr. 1095/2010.
Artikel 42
Samarbejde mellem myndigheder
1.           Pengemarkedsforeningens
kompetente myndighed og forvalterens kompetente myndighed, hvis disse ikke er
sammenfaldende, samarbejder med hinanden og udveksler oplysninger med henblik
på at udføre deres opgaver i henhold til denne forordning.
2.           De kompetente myndigheder og
ESMA samarbejder med hinanden med henblik på at udføre deres respektive opgaver
i henhold til nærværende forordning, jf. forordning (EU) nr. 1095/2010.
3.           De kompetente myndigheder og ESMA udveksler al
den information og dokumentation, der er nødvendig for, at de kan udføre deres respektive opgaver i henhold
til nærværende forordning, jf. forordning (EU) nr. 1095/2010, navnlig for
at identificere og afhjælpe overtrædelser af nærværende forordning. 
Kapitel IX
Afsluttende bestemmelser
Artikel 43
Behandling af eksisterende investeringsinstitutter og AIF'er
1.           Inden seks måneder efter
ikrafttrædelsen af denne forordning skal eksisterende investeringsinstitutter
og AIF'er, der investerer i aktiver med kort løbetid, og som har som særligt
eller overordnet mål at give et afkast svarende til pengemarkedsrenten eller at
bevare værdien af investeringen, indgive en ansøgning til deres kompetente
myndighed vedlagt al dokumentation, der er nødvendig for at dokumentere, at de
overholder bestemmelserne i denne forordning.
2.           Senest to måneder efter at
have modtaget ansøgningen tager den kompetente myndighed stilling til, hvorvidt
investeringsinstituttet eller AIF'en opfylder bestemmelserne i denne forordning,
jf. artikel 3 og 4. Den kompetente myndighed vedtager en afgørelse og meddeler
den straks til investeringsinstituttet eller AIF'en.
3.           Uanset artikel 30, stk. 1,
første punktum, skal eksisterende investeringsinstitutter eller AIF'er, der
opfylder kriterierne for at være en pengemarkedsforening med konstant
nettoaktivværdi, jf. artikel 2, nr. 10), etablere en nettoaktivværdibuffer på
mindst
a)      1 % af den samlede værdi af
aktiverne i pengemarkedsforeningen med konstant nettoaktivværdi inden et år fra
denne forordnings ikrafttræden
b)      2 % af den samlede værdi af
aktiverne i pengemarkedsforeningen med konstant nettoaktivværdi inden to år fra
denne forordnings ikrafttræden
c)      3 % af den samlede værdi af
aktiverne i pengemarkedsforeningen med konstant nettoaktivværdi inden tre år
fra denne forordnings ikrafttræden.
4.           Ved anvendelsen af stk. 3 i
denne artikel skal de angivne 3 % i artikel 33 og 34 fortolkes som en
henvisning til de beløb for nettoaktivværdibufferen, der er anført i hhv. litra
a), b) og c) i stk. 3.
Artikel 44
Udøvelse af de delegerede beføjelser
1.           Beføjelsen til at vedtage
delegerede retsakter tillægges Kommissionen på de i denne artikel fastlagte
betingelser. 
2.           Beføjelsen til at vedtage
delegerede retsakter, jf. artikel 13 og 19, tillægges Kommissionen for en
ubegrænset periode fra datoen for denne forordnings ikrafttræden.
3.           Den i artikel 13 og 19
omhandlede delegation af beføjelser kan til enhver tid tilbagekaldes af
Europa-Parlamentet eller Rådet. En afgørelse om tilbagekaldelse bringer delegationen
af de beføjelser, der er angivet i den pågældende afgørelse, til ophør. Den får
virkning dagen efter offentliggørelsen af afgørelsen i Den Europæiske Unions
Tidende eller på et senere tidspunkt, der angives i afgørelsen. Den berører
ikke gyldigheden af de delegerede retsakter, der allerede er i kraft.
4.           Så snart Kommissionen
vedtager en delegeret retsakt, giver den samtidigt Europa-Parlamentet og Rådet
meddelelse herom.
5.           En delegeret retsakt vedtaget
i henhold til artikel 13 og 19 træder kun i kraft, hvis hverken
Europa-Parlamentet eller Rådet har gjort indsigelse inden for en frist på to
måneder fra meddelelsen af den pågældende retsakt til Europa-Parlamentet og
Rådet, eller hvis Europa-Parlamentet og Rådet inden udløbet af denne frist
begge har informeret Kommissionen om, at de ikke agter at gøre indsigelse. Fristen
forlænges med to måneder på Europa-Parlamentets eller Rådets initiativ.
Artikel 45
Evaluering
Senest tre år efter ikrafttrædelsen af
denne forordning foretager Kommissionen en evaluering af denne forordning
ud fra et tilsynsmæssigt og økonomisk synspunkt. I evalueringen skal navnlig
indgå anvendelsen af nettoaktivværdibufferen og anvendelsen af
nettoaktivværdibufferen på pengemarkedsforeninger med konstant nettoaktivværdi,
der i fremtiden måtte koncentrere deres porteføljer om gældsværdipapirer
udstedt eller garanteret af medlemsstaterne. Evalueringen skal:
a)      indeholde en analyse af de erfaringer,
der er indhøstet ved anvendelsen af denne forordning, konsekvenserne for
investorerne, pengemarkedsforeningerne og forvalterne af pengemarkedsforeninger
i Unionen
b)      indeholde en vurdering af den rolle, som
pengemarkedsforeninger spiller ved køb af gældsværdipapirer udstedt eller
garanteret af medlemsstaterne
c)      tage højde for de særlige kendetegn ved
gældsværdipapirer udstedt eller garanteret af medlemsstaterne og den rolle,
disse gældsværdipapirer spiller for medlemsstaternes finansieringsmuligheder
d)      inddrage indholdet af den rapport, der er
omhandlet i artikel 509, stk. 3, i forordning (EU) nr. 575/2013
e)      tage hensyn til udviklingen i reglerne på
internationalt niveau.
Resultaterne af evalueringen meddeleles
Europa-Parlamentet og Rådet, om nødvendigt ledsaget af de relevante forslag til
ændringer.
Artikel 46
Ikrafttræden
Denne forordning træder i kraft på
tyvendedagen efter offentliggørelsen i Den Europæiske Unions Tidende.
Denne forordning er bindende i alle
enkeltheder og gælder umiddelbart i enhver medlemsstat.
Udfærdiget i Bruxelles, den […].
På Europa-Parlamentets vegne                    På
Rådets vegne
[…]                                                                […]
Formand                                                        Formand
[1]               Europa-Parlamentets beslutning
af 20. november 2012 om skyggebanker (2012/2115(INI)).
[2]               EUT C […] af […], s. […].
[3]               Europa-Parlamentets
og Rådets direktiv 2009/65/EF af 13. juli 2009 om samordning af love og
administrative bestemmelser om visse institutter for kollektiv investering i
værdipapirer (investeringsinstitutter) (EUT L 302 af 17.11.2009, s. 32).
[4]               Europa-Parlamentets
og Rådets direktiv 2011/61/EU af 8. juni 2011 om forvaltere af alternative
investeringsfonde og om ændring af direktiv 2003/41/EF og 2009/65/EF samt
forordning (EF) nr. 1060/2009 og (EU) nr. 1095/2010 (EUT L 174 af
1.7.2011, s. 1).
[5]               Europa-Parlamentets
og Rådets forordning (EU) nr. 648/2012 af 4. juli 2012 om OTC-derivater,
centrale modparter og transaktionsregistre (EUT L 201 af
27.7.2012, s. 1).
[6]               Kommissionens delegerede
forordning (EU) nr. 231/2013 af 19. december 2012 om udbygning af
Europa-Parlamentets og Rådets direktiv 2011/61/EU for så vidt angår
undtagelser, generelle vilkår for drift, depositarer, gearing, gennemsigtighed
og tilsyn (EUT L 83 af 22.3.2013, s. 1).
[7]               Europa-Parlamentets og Rådets
forordning (EU) nr. 1095/2010 af 24. november 2010 om oprettelse af en
europæisk tilsynsmyndighed (Den Europæiske Værdipapir- og Markedstilsynsmyndighed),
om ændring af afgørelse nr. 716/2009/EF og om ophævelse af Kommissionens
afgørelse 2009/77/EF (EUT L 331 af 15.12.2010, s. 84).
[8]               Europa-Parlamentets og Rådets
direktiv 95/46/EF af 24. oktober 1995 om beskyttelse af fysiske personer i
forbindelse med behandling af personoplysninger og om fri udveksling af sådanne
oplysninger (EFT L 281 af 23.11.1995, s. 31).
[9]               Europa-Parlamentets og Rådets
forordning (EF) nr. 45/2001 af 18. december 2000 om beskyttelse af fysiske
personer i forbindelse med behandling af personoplysninger i
fællesskabsinstitutionerne og ‑organerne og om fri udveksling af sådanne
oplysninger (EFT L 8 af 12.1.2001, s. 1).
[10]             Europa-Parlamentets og Rådets
forordning (EU) nr. 575/2013 af 26. juni 2013 om tilsynsmæssige krav til
kreditinstitutter og investeringsselskaber og om ændring af forordning (EU) nr.
648/2012 (EUT L 176 af 27.6.2013, s. 1).
[11]             Rådets
syvende direktiv 83/349/EØF af 13. juni 1983 på grundlag af traktatens artikel
54, stk. 3, litra g), om konsoliderede regnskaber (EFT L 193 af 18.7.1983, s. 1).